Selepas dipersoalkan di Facebook, Najib dakwa Khairy cari publisiti

Bekas perdana menteri Najib Razak hari ini menghalakan serangan media sosial kepada Khairy selepas menteri sains, teknologi dan inovasi (Mosti) itu menjelaskan buat kali kedua berhubung tuduhan Program Imunisasi Covid-19 Kebangsaan (PICK) yang dikatakan lambat.Khairy dalam jawapan balas yang dimuat naik di Facebook Najib menempelak bekas perdana menteri itu kerana membatalkan janji temu vaksinasi beliau yang kemudian mendapat respons Najib.Bekas pemimpin negara itu bersama Presiden PKR Anwar Ibrahim mendakwa PICK tidak boleh mencapai imuniti kelompok lebih awal daripada rancangannya.Dalam hantarannya, Najib memuat naik gambar-gamar pimpinan Perikatan Nasional (PN) yang memilih untuk memberikan ruang kepada barisan hadapan terlebih dahulu untuk menerima suntikan fasa pertama.Tindakan Najib itu dilihat cuba memberitahu bahawa Khairy dan pemimpin kerajaan hanya mahukan publisiti berhubung memperlambat vaksinasi mereka bagi mendahulukan barisan hadapan.“Entahlah.“Orang lain boleh memberi laluan kepada front-liners untuk dapat vaksin Covid dulu tapi saya tak boleh pulak.“Mungkin saya perlu buat sidang media terlebih dahulu kot,” katanya dalam Facebook hari ini.Khairy yang juga menteri penyelaras PICK sebelum ini berkata beliau tidak akan menerima vaksin Pfizer dan akan mengambil vaksin Sinovac, sebuah langkah bagi memberi jaminan kepada orang ramai tentang keselamatannya.Beliau menerima vaksin Sinovac hari ini di Hospital Rembau Negeri Sembilan.Sebelum ini, di ruangan komen Najib, Khairy dilihat menempelak sikap Najib yang sering mengkritik jumlah vaksinasi harian namun boleh membatalkan temu janji vaksinasi yang ditetapkan pada 6 Mac 2021 di Dewan Canselori, Universiti DRB Hicom, Pekan.“Dalam pada Datuk Seri (Najib) mempersoalkan jumlah yang rendah ini, saya turut difahamkan Datuk Seri telah membatalkan janji temu vaksinasi yang ditetapkan,” katanya menerusi ruangan komen di hantaran Facebook Najib.“Sebelum ini saya telah beberapa kali menjawab persoalan yang dibangkitkan oleh Datuk Seri berkaitan jumlah vaksinasi harian tapi nampaknya, penjelasan saya mungkin tidak berjaya memuaskan hati Datuk Seri,” katanya.Khairy juga menambah satu taklimat berkenaan vaksinasi akan diadakan kepada ahli Parlimen pada minggu depan.“Surat jemputan telah pun dihantar dan disahkan telah diterima oleh pegawai Datuk Seri.“Jadi saya berharap Datuk Seri dapat hadir pada hari tersebut dan boleh terus memberi pandangan atau lontarkan persoalan berkenaan PICK ini,” katanya.Dalam pada itu Khairy turut berterima kasih kepada Najib yang sentiasa memberi teguran dan pandangan bagi memastikan PICK berjaya dilaksanakan.“Pada masa yang sama, saya berharap Datuk Seri juga dapat membantu menggalakkan pendaftaran vaksinasi lebih-lebih lagi kepada rakyat di daerah Pekan memandangkan buat masa ini, hanya 13,020 orang penduduk (bersamaan 14.4 orang per kapita) di daerah Pekan yang telah mendaftar.“Jangan tulis dan promosi di FB sahaja tapi turun juga di kawasan untuk menggalak dan membantu pendaftaran,” katanya.Khairy adalah antara pemimpin Umno yang lantang mengkritik penglibatan Najib dalam skandal 1MDB.Selepas kekalahan BN pada 2018 Khairy yang merupakan pemimpin pemuda Umno melahirkan rasa kesal beliau kerana tidak terus mengkritik Najib berhubung skandal tersebut.“Ini merupakan pengajaran buat Umno kerana selepas ini, kita kena berani menegur presiden, kena berani menegur pemimpin … dan jangan sekali-kali kita menyimpan suara sebenar rakyat daripada pemimpin,” kata Khairy dalam satu temu ramah di Astro Awani


Kerajaan Selangor dibidas cuba kosongkan pejabat khidmat Adun Gombak Setia

Penyandang ahli Dewan Undangan Negeri (Adun) Gombak Setia berang apabila beliau diarahkan Pejabat Daerah dan Tanah Gombak untuk mengosongkan premis pusat khidmat rakyat kawasan berkenaan serta-merta hari ini.
Muhammad Hilman Idham berkata arahan tersebut bagaimanapun tidak ditandatangani oleh pegawai daerah sebaliknya hanya oleh penolong pegawai daerah (Penguatkuasaan).
“Saya ingin menegaskan bahawa alasan yang dikemukakan berikutan tiada kebenaran kerajaan negeri untuk mengadakan pusat khidmat di atas tanah tersebut merupakan alasan paling tidak munasabah dan bodoh,” katanya dalam satu kenyataan.
Ini kerana katanya, pusat khidmat kawasan tersebut telah beroperasi di atas tanah berkenaan untuk tempoh lebih lima tahun dengan penuh pengetahuan kerajaan negeri.
Beliau berkata tindakan desperado ini jelas memperlihatkan kegusaran Pakatan Harapan (PH) terhadap kebangkitan rakyat dan kekuatan Perikatan Nasional (PN) menjelang Pilihan Raya Negeri (PRN) yang akan berlangsung tidak lama lagi.
“Saya ingin menasihatkan pimpinan PH agar tidak mengkambing hitamkan pegawai-pegawai kerajaan untuk mengambil tindakan yang bermotifkan politik.
“Saya yakin, para pegawai kerajaan Selangor juga tidak akan tunduk dan bertoleransi terhadap sebarang tekanan seperti ini,” katanya.
Hilman berkata, pusat khidmat Dewan Undangan Negeri (DUN) Gombak Setia juga didatangi oleh pegawai penguat kuasa Pejabat Daerah dan Tanah Gombak serta Majlis Perbandaran Selayang petang ini, tepat jam 3.50 petang untuk tindakan pengosongan.


Duta UAE ambil ‘berkat’ rabbi Israel, cetus kemarahan aktivis Palestin

Duta Besar Emiriah Arab Bersatu (UAE) ke Israel Mohammed Al-Khaja mendapat kecaman di media sosial selepas bertemu pemimpin spiritual sebuah parti di Israel untuk mengambil berkat di samping mengkritik gambaran yang diberikan media terhadap negara Zionis itu.Pertemuan Al-Khaja dengan Rabbi Shalom Cohen itu mendapat liputan meluas media Israel dan dunia Arab selepas video menunjukkan beliau diberkati dan didoakan oleh rabbi Yahudi tersebut.Ia menjadi tular di media sosial terutamanya Twitter.“Wallahi, aku sukar nak ungkap apa yang berlaku ini. Gambar jelas dan aku tak tahu macam mana nak komen.“Anda semua tengoklah duta UAE Zionis Mohammed Al-Khaja ini, melawat rabbi Shalom Cohen di rumahnya di Baitulmaqdis.“Berjumpa dan ambil berkat. Kalian komenlah sendiri..” Kata aktivis Palestin Adham Abu Salimah dalam sebuah ciapan di Twitter.Normalisasi melalui Perjanjian Abraham antara UAE dan Israel September tahun lalu di Washington menyebabkan kekecewaan antarabangsa dan dilihat sebagai pengkhianatan kepada perjuangan Palestin sejak tahun 1948.UAE turut meluluskan penubuhan kedutaannya di Tel Aviv pada Januari lalu.Lawatan Al-Khaja terhadap Rabbi Ashkenazi itu adalah dalam usaha awalnya untuk mengenal pasti lokasi kedutaan UAE dan tempat tinggal rasminy di Isarel selepas dilantik sebagai duta.Seorang pengguna Twitter @bughanim73_q dari Qatar berkata apa yang dilakukan Al-Khaja itu sudah memang dijangka.“Kami sudah katakan sebelum ini. Inilah apa yang UAE sedang lakukan di negara Teluk. Tapi tak ada orang yang percaya. Gambar ini sudah menjelaskannya sekarang,” ciapnya.“Gambar yang menjijikkan, Duta UAE di Israel lawati Rabbi Shalom Cohen dan menerima restu daripadanya,” ciap seorang pensyarah dan peguam Palestin Dr Mo’taz Ahmad.”Di dalam video yang tular tersebut Al-Khaja berkata beliau datang bertemu Shalom bagi mendapatkan “berkat” dalam misinya di Israel sebagai seorang duta.“Saya datang bertemu anda untuk dapatkan berkat restu daripada anda untuk misi saya (di Israel).“Pertama kali datang ke sini saya terkejut, tengok orang hidup dan ramai orang yang baik dan mesra.“(Berlainan) dengan apa yang Aljazeera, Ikhwan Muslimin tunjukkan kepada kami.”


Speaker benar ahli Parlimen tanggal pelitup muka ketika berbahas

Ahli Parlimen hanya dibenarkan membuka pelitup muka ketika berbahas di Dewan Rakyat, demikian dimaklumkan Yang di-Pertua Dewan Rakyat Azhar Azizan Harun.Beliau berkata keputusan itu dicapai setelah mendapat pandangan kementerian kesihatan (KKM) yang melaksanakan penilaian risiko di Parlimen.“Bagaimanapun, Ahli-ahli Yang Berhormat perlu memakai semula pelitup muka dengan kadar segera selepas berucap,” katanya dalam pemakluman di Dewan Rakyat, hari ini.Melalui ujian saringan RTK Antigen dan RT-PCR, Azhar berkata tiada individu dalam perkarangan Parlimen yang didapati positif Covid-19 sepanjang persidangan kali ini.Pada 14 September lepas, Azhar berkata semua Ahli Parlimen tidak dibenarkan menanggalkan pelitup muka ketika bercakap atau berbahas serta menggalakkan pemakaian pelitup muka berganda.Ia berikutan penambahbaikan prosedur operasi standard (SOP) di bangunan Parlimen bagi mengekang penularan wabak Covid-19 serta memastikan persidangan Dewan Rakyat berjalan dengan selamat.Berikutan kebenaran menanggalkan pelitup muka itu, Menteri Kewangan Tengku Zafrul Aziz membentangkan bacaan kali kedua Rang Undang-undang Langkah-langkah Sementara bagi Pembiayaan Kerajaan (Penyakit Koronavirus 2019 (Covid-19) (Pindaan) 2021, tanpa memakai pelitup muka.


Malaysia pilih langkah berhati-hati, kata Khairy berhubung fasa endemik

Malaysia mengambil langkah cermat sebelum mengambil keputusan mengisytihar pandemik Covid-19 sebagai endemik di negara ini, kata Menteri Kesihatan Khairy Jamaluddin. Beliau berkata ia termasuk memastikan kes Covid-19 di Malaysia, terutama melibatkan kemasukan ke hospital ketika ini tidak terus meningkat secara mendadak.“Kita sedang memantau negara lain seperti Sweden dan Denmark… pada pandangan saya, mungkin mereka terlalu awal isytihar pandemik Covid-19 tamat kerana seperti di Denmark, mereka isytihar Covid-19 bukan satu ancaman kepada kesihatan awam tetapi kes hospitalisation meningkat dengan mendadak.“Sebab itu saya dan Ketua Pengarah Kesihatan (Noor Hisham Abdullah) pilih kita lebih berhati-hati… ada yang kata pendekatan kita konservatif dan ada kata terlalu konservaif, tetapi bagi kami, lebih baik bergerak dengan selamat daripada menyesal kemudian nanti,” katanya dalam sidang media selepas melancarkan program Mass Urology Surgery Initiative di Hospital Selayang hari ini. Jelasnya sekiranya dalam tempoh dua hingga tiga minggu ini gelombang Omicron kurang memberi kesan kepada peningkatan kemasukan pesakit ke hospital dengan kebanyakan kes menunjukkan gejala ringan, mungkin kerajaan lebih yakin untuk beralih ke fasa endemik.


4 individu disyaki subahat buat tuntutan palsu projek lebih RM300 juta dibebaskan

Empat individu yang sebelum ini ditahan kerana disyaki bersubahat dalam membuat tuntutan palsu berkaitan projek pembangunan di pantai timur yang bernilai lebih RM300 juta, dibebaskan dengan jaminan Suruhanjaya Pencegahan Rasuah Malaysia (SPRM) hari ini.Peguam Vivek Sukumaran yang mewakili keempat-empat suspek berkata selepas mendengar bantahan serta hujahan beliau, perintah tersebut dikeluarkan Mahkamah Majistret Kuala Terengganu berikutan tempoh reman selama enam hari ke atas kesemua mereka yang berusia 28 hingga 48 tahun berakhir hari ini.“Sekarang status kes ini masih lagi dalam siasatan, jadi tidak ada pertuduhan berlaku lagi. Tiada permohonan sambung reman dibuat kerana semua pihak memberikan kerjasama penuh kepada SPRM.“Saya harap semua pihak jangan buat sebarang spekulasi lagi. Beri ruang kepada SPRM untuk menjalankan siasatan,” katanya ketika ditemui pemberita di perkarangan Mahkamah Kuala Terengganu hari ini.Bagaimanapun, Vivek enggan mendedahkan jumlah wang jaminan yang ditetapkan oleh mahkamah.Menurut laporan sebelum ini, seorang pengarah urusan sebuah syarikat berkaitan kerajaan (GLC) yang terlibat dalam bidang hartanah adalah antara empat individu ditahan kerana disyaki bersubahat dalam membuat tuntutan palsu berkaitan projek pembangunan di pantai timur yang bernilai lebih RM300 juta.Tiga lagi yang ditahan adalah pengarah syarikat, pengurus projek dan arkitek daripada syarikat kontraktor dan juruperunding.


Kuasa RoS sudah cukup untuk kawal selia NGO, kata peguam

Seorang peguam kanan memberitahu tiada keperluan untuk merangka dan mencipta undang-undang baru bagi mengawal selia aktiviti badan bukan kerajaan (NGO) atau pertubuhan dengan mengatakan penggubalan undang-undang dan peraturan baru bukanlah penyelesaian kepada masalah sedia ada.Ini susulan desakan orang ramai yang meminta diwujudkan satu undang-undang khusus untuk memastikan setiap pertubuhan berdaftar di bawah Jabatan Pendaftaran Pertubuhan (RoS) tidak boleh menjalankan kegiatan yang disyaki berunsur jenayah dan melanggar hak asasi manusia seperti penderaan dan eksploitasi.Haniff Khatri Abdulla berkata, ini memandangkan setiap undang-undang selepas melepasi satu tempoh tertentu, terdapat segelintir pihak yang akan berusaha mencari jalan untuk lari daripada kekangan undang-undang tersebut.Katanya, dahulu orang ramai mungkin memilih mendaftarkan NGO sebagai satu gerakan untuk mengembangkan idea dan falsafah mereka kerana percaya kerajaan tidak akan bantu mencapai matlamat mereka.Tetapi, masa berlalu dan terdapat pihak lain yang mungkin mendapat cadangan, mengapa tidak tubuhkan sahaja sekumpulan aktivis dan didaftarkan sebagai NGO untuk buat program yang menyalahi undang-undang seperti penyelewengan kutipan dana dan sebagainya.“Adakah itu bermaksud, oleh kerana itu kita kena rangka satu undang-undang untuk kawal selia NGO? Tidak.“Kita kena kawal selia orang jahat,” katanya kepada MalaysiaNow dan menambah Malaysia sudah mempunyai undang-undang selia jenayah yang mencukupi untuk menangani kes penipuan, aktiviti pengubahan wang haram dan lain-lain.Sejak tahun lalu, pelbagai pendedahan dilakukan terhadap kegiatan NGO termasuk kes penderaan yang dilakukan kepada remaja sindrom down dikenali sebagai Bella yang kini sedang berdepan perbicaraan di mahkamah.Lebih mengejutkan, ketika isu tersebut hangat diperkatakan, pusat penjagaan di bawah seliaan tertuduh Siti Bainun Ahd Razali sebenarnya tidak mempunyai lesen.Pengasas bersama pusat jagaan yang dikenali sebagai Rumah Bonda itu juga merupakan seorang aktivis kanak-kanak tersohor, Syed Azmi Alhabshee.Selain itu, beberapa siri pendedahan yang menyentuh kegiatan NGO sebagai lubuk wang kerana menjadi sasaran pihak tertentu untuk mengaut keuntungan berikutan polisi RoS yang yang membenarkan mana-mana pertubuhan mengutip dana untuk mengambil sehingga 30% jumlah kutipan untuk kos pentadbiran.Disebabkan perbuatan itu tidak menyalahi undang-undang, maka tidak hairan ramai pihak sangat obses dalam menubuhkan NGO dan aktif membuat kutipan dana awam atas tiket “kebajikan” dan “kemanusiaan”.Bagaimanapun, Haniff berpandangan sebaliknya.Katanya, kewujudan RoS sebagai badan yang menyelia pendaftaran pertubuhan sudah cukup untuk mengambil tindakan terhadap mana-mana pihak yang didapati melakukan jenayah.Apa yang menjadi masalah adalah apabila tanggapan negatif masyarakat yang menganggap RoS kononnya tidak akan mengambil sebarang tindakan.“Jika masyarakat mendapati ada NGO membuat penipuan kepada rakyat, kenapa tak laporan kepada RoS? Laporkan.“RoS mempunyai kuasa ke atas semua badan yang didaftarkan melalui RoS untuk mereka menyelia dan bila perlu, untuk mengambil tindakan.“Tapi, kalau nak kata mereka tak kawal selia (NGO), sebenarnya tidak tepat.”Ketika ditanya, apakah punca yang mengakibatkan pertubuhan dan NGO lari daripada paksi perjuangan mereka, Haniff dengan pantas menjawab ianya berpunca daripada segelintir pemimpin politik sendiri yang mencari jalan untuk mengeksploitasi sesebuah pertubuhan.“Jangan kita lupa banyak kes yayasan-yayasan ditubuhkan oleh para pemimpin. Apa tujuan ditubuhkan yayasan?“Adakah itu untuk wang haram, gubah wang haram? Atau untuk menerima rasuah atau adakah ianya untuk mencuci rasuah.“Bukan kita nak tuduh, tapi kalau yayasan dibuat bukan untuk membantu masyarakat, tetapi untuk kegunaan diri sendiri. Bukankah itu penyalahgunaan oleh pihak-pihak pemimpin sendiri?”Sebagai contoh Presiden Umno Ahmad Zahid Hamidi kini berdepan 47 pertuduhan membabitkan pecah amanah (CBT), rasuah dan pengubahan wang haram berkaitan dana Yayasan Akalbudi.Beliau diarah membela diri terhadap semua pertuduhan tersebut pada 13 April lalu di Mahkamah Tinggi Kuala Lumpur.


WHO beri amaran kesan jangka panjang Covid-19 terhadap kesihatan mental

Kesan pandemik Covid-19 terhadap kesihatan mental akan “berlarutan untuk jangka masa panjang”, kata Pertubuhan Kesihatan Sedunia (WHO).Amaran itu dikeluarkan ketika pakar menggesa tindakan diambil terhadap kes tekanan dan kegelisahan melampau akibat Covid-19.“Semua orang terkesan dengan Covid-19,” kata WHO dalam satu kenyataan awal pada persidangan menteri kesihatan membabitkan pelbagai negara yang berlangsung dua hari di Athens.Ia menyatakan ‘kegelisahan mengenai penularan virus, kesan psikologi dari perintah berkurung dan kuarantin diri’ menyumbang kepada krisis kesihatan mental, bersama dengan tekanan yang berkaitan dengan pengangguran, masalah kewangan dan pengasingan sosial.“Kesan kesihatan mental daripada pandemik ini akan berlarutan untuk jangka panjang,” kata kenyataan itu.Pengarah Serantau WHO Eropah, Hans Kluge berkata kesihatan mental perlu dianggap sebagai “hak asasi manusia”.“Pandemik telah menggegarkan dunia. Lebih dari empat juta nyawa hilang di seluruh dunia, hilang sumber pendapatan, keluarga dan masyarakat terpisah, perniagaan muflis, dan orang ramai hilang peluang,” katanya.WHO menggesa supaya perkhidmatan kesihatan mental secara umum diperkukuhkan dan peningkatan akses untuk rawatan melalui penggunaan teknologi.Dalam pada itu, WHO turut mendesak penyediaan perkhidmatan sokongan psikologi yang lebih baik di sekolah, universiti, tempat kerja dan petugas barisan hadapan yang terbabit dalam memerangi Covid-19.Pada persidangan itu, menteri yang hadir mendengar pengalaman seorang wanita Greece berusia 38 tahun bernama Katerina yang menceritakan bagaimana beliau menerima rawatan psikiatri sejak 2002 dan berjaya mengatasi masalah mentalnya dengan baik sehinggalah wabak Covid-19 menular.Beliau memberitahu, dirinya tidak lagi dapat menghadiri pertemuan bersemuka dengan kumpulan sokongan dan tidak dapat melawat ayahnya, sehingga terpaksa meningkatkan rawatannya.“Tekanan pengasingan sosial menyebabkan peningkatan kegelisahan,” katanya.


Walaupun dikhianati di Perak, Bersatu tak akan balas dendam di Johor

Selepas dikhianati Umno sehingga menyebabkan timbalan presiden mereka Ahmad Faizal Azumu tersingkir sebagai menteri besar Perak, Bersatu tidak akan mengambil pendekatan “membalas dendam” pada hari terakhir sidang Dewan Undangan Negeri (DUN) di Johor hari ini, kata Pengarah Pilihan Raya Negeri Abdul Latiff Ahmad.Beliau yang juga menteri pembangunan luar bandar berkata, dalam keadaan majoriti kerajaan Johor yang sangat kecil sebanyak dua kerusi DUN, sokongan daripada ahli Dewan Undangan Negeri (Adun) Perikatan Nasional (PN) yang mempunyai 13 kerusi (12 Bersatu dan satu PAS) sangat-sangat diperlukan Menteri Besar Hasni Mohammad daripada Umno.“Jika Perikatan Nasional tidak menyokong dan belanjawan Johor tidak diluluskan maka ia boleh menjadi undi tidak percaya kepada menteri besar.“Maka untuk kestabilan politik bagi mendepani cabaran semasa, Perikatan Nasional wajib hadir dan nyatakan sokongan,” kata Latiff yang juga ahli Parlimen Mersing kepada MalaysiaNow.Jumaat lepas, Faizal disingkirkan sebagai menteri besar Perak selepas gagal memperoleh sokongan majoriti dalam DUN dalam usul undi percaya yang dikemukakan Umno apabila hanya mendapat 10 undi, berbanding 48 menolak manakala satu berkecuali.“Jika Perikatan Nasional tidak menyokong dan belanjawan Johor tidak diluluskan maka ia boleh menjadi undi tidak percaya kepada menteri besar.Semalam Adun Kempas Osman Sapian daripada Bersatu tidak menolak parti itu akan “membalas dendam” pada persidangan DUN di Johor hari ini selepas apa yang dilakukan Umno di Perak.“Lebih-lebih lagi Ahmad Faizal merupakan timbalan presiden Bersatu, sudah tentu mengguris perasaan kami selaku ahli parti.“Saya sendiri selepas mendengar berita ini amat terkejut dan sedih sedangkan kita bersama lebih lapan bulan membentuk kerajaan persekutuan dan negeri.“Kalau ikutkan, boleh jadi balas dendam dengan melakukan perbuatan sama dilakukan wakil rakyat Bersatu kepada menteri besar daripada Umno,” katanya seperti dilaporkan Utusan Malaysia.Hasni yang juga pengerusi Umno Johor dilantik sebagai menteri besar ke-18 selepas Bersatu meninggalkan Pakatan Harapan (PH) yang memerintah negeri itu selama 22 bulan.Pada ketika ini, Umno mempunyai 14 kerusi DUN di Johor, Bersatu 12, MIC 2 dan PAS 1.Sementara PH mempunyai 27 kerusi DUN.


Zahid sakit, bicara kes rasuah tangguh September depan

Mahkamah Tinggi hari ini melapangkan perbicaraan kes Ahmad Zahid Hamidi yang menghadapi 40 pertuduhan rasuah berhubung sistem visa luar negara (VLN) hari ini dan mengekalkan 1 September untuk sambung bicaraHakim Mohd Yazid Mustafa membuat keputusan itu setelah membenarkan permohonan pembelaan selepas meneliti surat hospital yang dikemukakan berhubung kecederaan dialami Zahid.“Namun, tarikh bicara pada 1 dan 2 September ini kekal… kita juga akan melihat keadaan (Zahid). Kita tidak dapat jangka) buat masa ini.“Berapa lama tempoh pemulihan, tertakluk kepada kesihatan (Zahid) dan keperluan yang akan disahkan oleh doktor. Namun, ini adalah kes berkepentingan awam dan perbicaraan perlu diteruskan dalam masa terdekat,” kata hakim itu.Terdahulu, peguam Ahmad Zaidi Zainal yang mewakili Zahid memaklumkan kepada mahkamah mengenai keadaan terkini anak guamnya dan memohon supaya perbicaraan hari ini dilapangkan.Beliau berkata presiden Umno itu telah dimasukkan ke sebuah hospital swasta selepas terjatuh di rumahnya pada Ahad lepas.Dalam prosiding itu, pendakwaan diwakili timbalan pendakwa raya Wan Shaharuddin Wan Ladin.Setakat ini, dua saksi pendakwaan telah selesai memberi keterangan pada perbicaraan tersebut.Semalam, Zahid tidak dapat menghadiri perbicaraan kes rasuahnya membabitkan dana Yayasan Akalbudi selepas dimasukkan di hospital kerana sakit belakang.Hakim Mahkamah Tinggi Kuala Lumpur Collin Lawrence Sequerah kemudiannya mengeluarkan sepina kepada seorang doktor pakar di hospital swasta yang merawat Zahid untuk menjelaskan di mahkamah petang ini mengenai keadaan kesihatan bekas timbalan perdana menteri itu.Zahid, 68, berdepan 33 pertuduhan menerima suapan berjumlah SG$13.56 juta daripada Ultra Kirana Sdn Bhd (UKSB) sebagai dorongan untuk dirinya, sebagai seorang pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Beliau didakwa melakukan kesalahan itu di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018.Pertuduhan dikemukakan mengikut Seksyen 16 (a)(B) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama yang membawa hukuman penjara maksimum 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3,000,000, EURO15,000 dan US$15,000 tanpa balasan daripada UKSB yang mempunyai hubungan dengan kerja rasmi beliau.Beliau didakwa melakukan kesalahan itu di Country Heights antara Jun 2015 dan Oktober 2017 serta dituduh mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.


Varian baru punca kes Covid meningkat di AS

Kes Covid-19 yang disebabkan varian baru menunjukkan peningkatan di Amerika Syarikat (AS), menurut data terbaru Pusat Kawalan dan Pencegahan Penyakit (CDC) AS pada Isnin.
Xinhua melaporkan kes jangkitan membabitkan dua varian baru BQ.1 dan BQ.1.1 semakin melonjak.
Pada awal Oktober, setiap satu varian menyumbang kira-kira 1% jangkitan baru di AS dan menunjukkan peningkatan dua kali ganda setiap minggu.
Menurut data terbaru itu, BQ.1 membawa kepada kira-kira 14% jangkitan baru di negara ini pada minggu berakhir 29 Oktober manakala BQ.1.1 menyumbang 13.1% jangkitan baru.
Kedua-dua varian itu menyumbang lebih satu daripada empat jangkitan Covid-19 baru di seluruh negara.


Kes harian lepasi 3,200, 8 lagi terkorban

3,206 kes baru Covid-19 direkodkan semalam menjadikan jumlah keseluruhan sebanyak 4,768,394 kes.
Sebanyak 2,180 pesakit turut dilaporkan sembuh, menjadikan jumlah keseluruhan kes sembuh sebanyak 4,696,221.
Ketika ini, 35,988 kes aktif direkodkan, dengan 34,626 atau 96.2% daripadanya sedang menjalani kuarantin kendiri.
Dalam pada itu, 22 (0.1%) kes kini berada di pusat kuarantin sementara 1,271 (3.5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 69 kes dan 42 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.4% dengan kes Covid-19 merangkumi 18.5%.
Lapan lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,185 orang.


Anwar dakwa ‘majoriti’ ahli Parlimen tulis surat kepada Agong, kata kerajaan gagal kawal Covid-19

Presiden PKR Anwar Ibrahim mendakwa “majoriti ahli Parlimen” daripada kerajaan dan pembangkang sudah menulis surat kepada Istana Negara, lebih seminggu selepas melancarkan kempen menggesa ahli-ahli Parlimen menulis warkah kepada Agong untuk membatalkan darurat.“Kerajaan tidak memberikan respons, tetapi hanya memberikan gambaran kami mempersoalkan keputusan Agong.“Mereka cuba bersembunyi di belakang Istana,” katanya dalam sesi secara langsung di Facebook.Anwar turut mengumumkan akan memfailkan afidavit untuk membantah penggantungan Parlimen semasa tempoh darurat.Katanya afidavit itu bukan mengenai gesaan membatalkan darurat, tetapi bagi menghentikan tuduhan mengenai dakwaan beliau mempersoalkan kuasa Pelembagaan Agong.“Saya percaya pihak Istana dapat meneliti tidak mudah dipermainkan dalam simpang-siur dan sepak terajang politik,” katanya.MalaysiaNow belum dapat mengesahkan dakwaan tersebut.Pada 14 Januari, Anwar memberitahu ahli Parlimen bahawa tindakan Perdana Menteri Muhyiddin Yassin mengisytiharkan darurat Covid-19 tidak sah, dan mengatakan pelaksanaan Perintah Kawalan Pergerakan (PKP) sudah mencukupi untuk memerangi pandemik itu.Katanya Agong perlu membatalkan pengisytiharan darurat itu dan mengarahkan sesi Parlimen diadakan pada hujung bulan ini.Anwar juga menyediakan draf surat untuk digunakan oleh ahli-ahli Parlimen apabila mereka menulis ke Istana, dan menyuruh mereka untuk berbuat demikian pada 15 Januari.‘Kenapa tiada PKP menyeluruh?’Sementara itu, Anwar kelihatan seolah-olah menyokong bekas perdana menteri Najib Razak untuk menutup penuh sektor perkilangan dan pembinaan, serta menuduh pihak berkuasa tidak konsisten dalam melaksanakan prosedur operasi standard (SOP) bagi mengekang pandemik Covid-19 di sektor perindustrian.“Cara kerajaan mengendalikan PKP sejak berlaku penularan selepas pilihan raya Sabah sama sekali tidak teliti dan konsisten,” katanya.Semalam, Najib mengatakan kerajaan perlu melarang operasi kilang dan sektor pembinaan bagi menghalang lonjakan kes jangkitan harian.Anwar yang merujuk kepada dakwaan Dewan Perdagangan dan Perindustrian Kesatuan Eropah-Malaysia (Eurocham) ketika mesyuarat dengan wakil kerajaan akan menutup ekonomi serta-merta sekiranya jangkitan Covid-19 terus meningkat.Eurocham kemudian menjelaskan tiada cadangan tersebut disuarakan ketika mesyuarat itu berlangsung, selepas beberapa media membuat laporan mengenai surat yang dikeluarkan oleh dewan itu kepada ahlinya.Namun, Anwar mengatakan surat itu dengan jelas menunjukkan kerajaan mengambil risiko mencetuskan lebih banyak jangkitan dengan membenarkan industri terus beroperasi sepanjang PKP.“Di bawah kepura-puraan apa, kerajaan percaya pelaksanaan PKP ketika ini yang tidak secara spesifik menutup sektor-sektor tersebut mampu mengurangkan penularan Covid-19?“Tiada penjelasan yang jelas dengan membiarkan sektor paling mudah dijangkiti dibuka hanya akan menyebabkan PKP dilaksanakan lebih lama mensia-siakan usaha berjuta-juta rakyat negara ini bagi mengekang penularan,” katanya.Pada masa sama, Anwar menyelar Menteri Kewangan Tengku Zafrul Aziz di atas kenyataan PKP tidak akan memberikan kesan besar pada ekonomi, dengan mengatakan ia “mengelirukan”, “tidak bertanggungjawab” dan “tak lebih daripada satu pembohongan”.


Kes baru Covid-19 melepasi angka 3,000 buat pertama kali

Sebanyak 3,027 kes baru Covid-19 dikesan hari ini termasuk enam jangkitan import, menjadikan angka keseluruhan penularan dalam negara berjumlah 128,465 kata Ketua Pengarah Kesihatan Dr Noor Hisham Abdullah.Ini menyaksikan pertama kali kes Covid-19 melepasi angka 3,000.Katanya, sebanyak 2,145 pesakit pulih dan dibenarkan pulang, menjadikan jumlah keseluruhan angka sembuh 102,723 kes atau 80%.“Johor melaporkan kes harian tertinggi iaitu sebanyak 1,103 kes, diikuti Selangor 706 kes dan Sabah 493 kes,” katanya dalam satu kenyataan.Katanya, kes aktif dengan kebolehjangkitan pula berjumlah 25,221.“Daripada jumlah itu 142 pesakit di tempatkan di Unit Rawatan Rapi termasuk 63 memerlukan bantuan alat pernafasan,” katanya.Dukacita dimaklumkan terdapat lapan lagi kematian dilaporkan, menjadikan jumlah mangsa yang maut meningkat kepada 521 orang.


Rampasan dadah di Australia memalukan Malaysia

Persatuan Pengguna Pulau Pinang (CAP) menyifatkan rampasan oleh Polis Persekutuan Australia (AFP) yang memintas penghantaran 336 kg heroin bernilai RM795 juta dari Malaysia ke Brisbane sebagai memalukan. Rampasan itu merupakan "kedua terbesar dalam rekod" Australia.
Sekiranya AFP tidak menemui penghantaran itu, 336 kg heroin tersebut akan memusnahkan nyawa ribuan orang.
Lebih 106,200 orang meninggal dunia akibat pengambilan berlebihan dadah manakala sebanyak 35 juta orang berhadapan dengan penyalahgunaan atau ketagihan bahan dalam beberapa bentuk di seluruh dunia pada 2021.
Amat sukar untuk memahami bagaimana blok konkrit dengan heroin sebanyak itu boleh terlepas daripada pengesanan pihak berkuasa Malaysia.
Bagi penghantaran yang begitu besar, ia melibatkan dalang serta ramai individu di pelbagai peringkat operasi.
Oleh itu, kami menggesa pihak berkuasa Malaysia agar melancarkan siasatan dengan bekerjasama AFP untuk menangkap mereka yang terlibat tanpa mengira status sosial atau pekerjaan.
Aktiviti haram itu amat memalukan terutamanya apabila percubaan itu tidak dikesan di banyak peringkat di Malaysia sehinggalah ia tiba di Australia.
Mohideen Abdul Kader adalah presiden Persatuan Pengguna Pulau Pinang (CAP)
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Perniagaan nasi ayam Singapura terancam akibat larangan eksport Malaysia

Singapura berdepan kekurangan bekalan hidangan nasi ayam selepas Malaysia yang menjadi pembekal utama bahan masakannya, menghentikan eksport ayam mulai hari ini.Restoran dan gerai penjaja di republik itu kini berdepan kenaikan harga bahan makanan ruji dan ada yang menghentikan operasi kerana bekalan yang berkurangan dari Malaysia.Larangan eksport Malaysia dilihat sebagai petanda kekurangan bekalan makanan global yang semakin meruncing ekoran beberapa faktor termasuk pencerobohan Rusia ke atas Ukraine, cuaca ekstrem, dan gangguan bekalan berkait pandemik Covid-19 selain banyak negara yang mengambil langkah menambah bekalan domestik bagi menangani kenaikan inflasi makanan.Kenaikan harga makanan asasi di peringkat global itu turut mencetuskan protes di Argentina, Indonesia, Greece dan Iran.Pemilik gerai OK Chicken Rice Daniel Tan berkata larangan eksport Malaysia akan menjadi “musibah” bagi pemilik gerai sepertinya.“Larangan eksport itu bermakna kami tidak lagi boleh menjual. Macam McDonald’s tak ada burger,” katanya.Daniel turut menambah gerainya mendapatkan bekalan ayam hidup dari Malaysia bagi hidangan yang disediakan, namun kini terpaksa beralih menggunakan ayam beku bagi tempoh seminggu dan menjangkakan “jualannya akan terjejas teruk” kerana pelanggan akan merasai perubahan dalam kualiti hidangan yang disajikan kepada mereka.Walaupun Singapura merupakan negara terkaya di Asia, dengan kawasan perbandaran bersaiz 730 km persegi, namun ia terpaksa bergantung dengan bahan makanan, tenaga dan barangan import. Menurut data dari Agensi Makanan Singapura (SFA), hampir semua bekalan ayamnya diimport: 34% dari Malaysia, 49% dari Brazil dan 12% dari AS, Hidangan nasi ayam sangat digemari 5.5 juta penduduk negara itu, ia boleh didapati di mana-mana bahagian negara itu dengan harga kira-kira S$4 (AS$2.92).SFA berkata kekurangan bekalan ayam boleh diimbangi dengan eksport ayam beku dari Brazil, dan telah menggesa pengguna untuk memilih sumber protein lain seperti ikan.Sementara itu, Malaysia juga berdepan kenaikan harga barangan di mana kerajaan mengambil keputusan untuk menghentikan eksport ayam sehingga pengeluaran tempatan stabil.Harga komoditi itu juga dihadkan sejak Februari pada harga RM8.90 (AS$2.03) seekor dan subsidi sebanyak RM729.43 juta (AS$166 juta) juga turut diberikan kepada penternak ayam.Malaysia mengimport makanan ayam yang biasanya terdiri daripada bijirin dan kacang soya. Ekoran kekurangan bekalan, kerajaan perlu mempertimbangkan alternatif lain ketika seluruh dunia berdepan masalah bekalan makanan.Bagi penternak ayam Syaizul Abdullah Syamil Zulkaffly, makanan berkualiti rendah melambatkan tumbesaran ayam yang kemudiannya boleh menjejaskan rantaian bekalan.Sebelum ini, ternakan ayam daging Syaizul mampu menghasilkan pengeluaran sebanyak tujuh kali setahun, di mana 45,000 ekor bagi setiap pengeluaran. Tahun ini dia menjangkakan hanya dapat menghasilkan lima kali pengeluaran.Menurut Syaizul, dia mula menanggung kos operasi yang lebih tinggi semasa pandemik, mengatakan larangan eksport oleh kerajaan hanya akan memburukkan lagi situasi yang dihadapi penternak ayam.“Saya tidak tahu sama ada industri ini dapat saya teruskan atau tidak… bagi lima atau 10 tahun akan datang,” katanya, sambil menambah bahawa dia terpaksa berhutang bagi menampung kos.“Mungkin saya perlu pergi kerja di stesen minyak atau cari kerja yang lebih baik, kurang sakit kepala daripada menguruskan ternakan ayam.”


Penerbit filem Harvey Weinstein bersalah tuduhan rogol di Los Angeles

Bekas mogul filem Hollywood, Harvey Weinstein disabitkan kesalahan merogol pada Isnin di mahkamah Los Angeles.
Weinstein didapati bersalah atas tiga daripada tujuh pertuduhan, lapor Anadolu Agency, memetik beberapa saluran berita.
Juri mengambil masa hampir dua minggu sebelum mencapai keputusan bersalah berdasarkan laporan seorang wanita yang tidak disebutkan namanya, mengatakan dia dirogol oleh Weinstein di bilik hotel Beverly Hills pada 2013.
Pendakwa raya berkata Weinstein menggunakan pengaruhnya di Hollywood untuk memikat calon pelakon ke dalam pertemuan peribadi dan kemudian menyerang mereka secara seksual.
“Tabiat perogol ialah merogol. Anda boleh melihat corak tingkah lakunya,” kata pendakwa raya Paul Thompson.
"Anda mempunyai bukti yang tidak dapat disangkal dan kukuh mengenai sifat lelaki ini dan apa yang dia lakukan terhadap wanita-wanita yang menjadi mangsanya.”
Peguam Weinstein berkata dakwaan terhadap anak guam mereka adalah rekaan atau berlaku secara persetujuan sebagai sebahagian daripada "hubungan transaksi" dengan penerbit filem itu.
Mereka juga turut menekankan tidak ada bukti serangan, di mana peguam bela Alan Jackson menyifatkan pihak yang mendakwa Weinstein mahu “mencari kemasyhuran dan kekayaan."
Weinstein, 70, kini menjalani hukuman penjara 23 tahun di New York selepas disabitkan kesalahan merogol.
Beliau dijadualkan untuk mendengar keputusan dalam kes Los Angeles awal tahun depan.
Bagaimanapun, sebelum hukumannya di Los Angeles, Weinstein perlu terlebih dahulu menyelesaikan hukuman penjara di New York sebelum dipindahkan ke California.
Lebih 100 wanita menuduh Weinstein melakukan rogol, serangan seksual atau salah laku seksual sejak 2017.


‘Sinar di hujung terowong’ bagi pengusaha bas kerana peralihan ke endemik

Sejak negara diumum memasuki fasa peralihan ke endemik bermula 1 April lalu, rata-rata pengusaha syarikat bas kini dapat menarik nafas lega apabila menganggap berita ini sebagai “sinar di hujung terowong” selepas merana selama lebih dua tahun akibat sekatan pergerakan.Penularan Covid-19 di Malaysia pada awal 2020 menyaksikan kebanyakan syarikat yang terbabit dalam industri pengangkutan termasuk bas terjejas teruk apabila kerajaan melaksanakan perintah kawalan pergerakan (PKP) pada Mac.Ketika itu, ramai dalam kalangan pemandu bas ekspres seolah-olah mati akal apabila perkhidmatan mereka tidak diperlukan memandangkan aktiviti rentas sempadan dan negeri tidak dibenarkan termasuk pada musim perayaan.Malah, ramai juga pemandu bas telah beralih ke bidang lain seperti logistik dan penghantaran makanan bagi memastikan dapat terus menjana pendapatan.Namun begitu Presiden Persatuan Pengusaha Bas Ekspres Melayu Semenanjung Malaysia (Pembawa) Laili Ismail berkata, pengusaha bas kini optimistik mereka akan kembali bangkit apabila jualan tiket sempena perayaan Aidilfitri kali ini mendapat sambutan meriah apabila ramai berlumba-lumba untuk pulang ke halaman kampung masing-masing.Katanya, pengusaha bas juga sudah mula merekrut semula pemandu-pemandu yang diberhentikan dan proses ini dilihat sebagai fasa pemulihan bagi industri itu.“Kita merasakan ada sinar di hujung terowong untuk kembali beroperasi seperti keadaan sebelum PKP,” katanya kepada MalaysiaNow.Mengulas lanjut, Laili berkata, walaupun proses merekrut lama dijalankan, terdapat juga bekas pemandu bas yang menolak tawaran itu kerana sudah selesa bekerja dalam bidang logisitik dan menjadi pemandu e-hailing melakukan penghantaran makanan dan sebagainya.“Secara menyeluruh, saya ada 100 bas menghantar penumpang dari Kelantan ke ibu-ibu negeri di seluruh Semenanjung. Tetapi 20 bas tidak dapat digerakkan sebab tak cukup pemandu,” kata Laili yang juga pengusaha bas Perdana Express.“Dianggarkan 20 ahli yang mendaftar Pembawa mengalami kekurangan pemandu bas antara 10 hingga 15%.”Sementara itu, Presiden Persatuan Pengusaha Bas Seluruh Malaysia (PMBOA), Mohamad Ashfar Ali, menekankan isu kekurangan pemandu bas sebenarnya merupakan antara masalah yang sering dihadapi industri itu sejak sekian lama.Beliau berkata, semakin ramai tidak berminat untuk menjadi pemandu bas, malah proses untuk memulakan kerjaya dalam bidang itu adalah terlalu mahal apabila individu terpaksa berbelanja sehingga RM5,000 untuk membuat lesen kenderaan pengangkutan awam (PSV) dan lesen memandu kenderaan barangan (GDL).“Masalah ini bukan sahaja terhad kepada pemandu bas ekspres, tetapi juga terhadap pemandu lori, bas persiaran, bas kilang dan bas henti-henti,” katanya kepada MalaysiaNow.“Industri ini mempunyai 5,000 kekosongan pemandu, oleh itu, boleh dikatakan walaupun fasa peralihan ke endamik akan bantu memulihkan keadaan bagi pengusaha bas, ia bagaimanapun masih tidak menyelesaikan masalah yang sedang dihadapi industri ini.”Mengulas lanjut, Ashfar menyarankan supaya kerajaan tampil membantu menyelesaikan masalah ini dengan menyediakan kursus memandu bas dan lori, skali gus meringankan beban individu yang ingin menceburi bidang tersebut.“Masalah kekurangan pemandu akibat PKP kebanyakannya sudah selesai dan bas-bas kami sudah pun kembali beroperasi.“Namun begitu, isu kekurangan pemandu secara menyeluruh ini disebabkan pelbagai faktor terutamanya apabila pemandu lama bersara dan tiada pengganti,” kata Ashfar dan menambah isu ini turut dialami 120 syarikat bas yang berdaftar sebagai ahli PMBOA.Dalam pada itu, Ashfar berkata, pihaknya sebelum ini juga pernah menggiatkan usaha menarik minat golongan muda untuk menceburi sebagai pemandu bas dan lori, bagaimanapun ia tidak mendapat sambutan.“Kita sudah buat roadshow tetapi gagal.“Sebab itu kami cadangkan kerajaan buat kursus percuma untuk golongan muda,” katanya.


Zahid fail saman terhadap Muhyiddin berhubung dakwaan minta bantuan selesai kes jenayah

Bekas timbalan perdana menteri Ahmad Zahid Hamidi memfailkan saman fitnah terhadap bekas perdana menteri Muhyiddin Yassin berhubung dakwaan beliau ada meminta bantuan untuk menyelesaikan atau menangguhkan perbicaraan kes jenayah yang masih berjalan di mahkamah.Zahid, 69, selaku plaintif memfailkan saman itu menerusi Tetuan Shahrul Hamidi & Haziq di Mahkamah Tinggi pada 4 April dengan menamakan Muhyiddin, 74, sebagai defendan.Berdasarkan pernyataan tuntutan yang diperoleh menerusi carian sistem mahkamah, Zahid berkata pada 19 Oktober 2018, beliau telah dituduh di Mahkamah Sesyen bagi 12 pertuduhan melibatkan pecah amanah, lapan pertuduhan rasuah dan 27 pertuduhan pengubahan wang haram dan kesemua pertuduhan tersebut telah dibicarakan di Mahkamah Tinggi.Zahid mendakwa defendan (Muhyiddin) telah mengeluarkan kenyataan-kenyataan fitnah dengan niat jahat terhadapnya pada majlis Pentas Perikatan Nasional Dewan Undangan Negeri (DUN) Tenggaroh, Mersing sempena Pilihan Raya Negeri (PRN) Johor ke-15 di perkarangan Learning Centre Sentuhan Kasih Felda Tenggaroh 3 di Mersing pada 16 Februari lepas.“Pada hari yang sama, rakaman video mengenai kenyataan fitnah pada majlis tersebut telah diterbitkan semula secara langsung di akaun YouTube Astro Awani yang dikendalikan oleh portal berita dalam talian popular iaitu Astro Awani berdurasi dua jam 35 minit dan lapan saat (2:35:08) yang boleh diakses melalui internet,” dakwa Zahid dalam pernyataan tuntutan saman itu.Dakwa plaintif, setakat tarikh writ saman dan pernyataan tuntutan itu difailkan, rakaman video majlis tersebut telah mendapat jumlah tontonan sebanyak 29,752 tontonan dan akaun Youtube Astro Awani mempunyai 1.44 juta pelanggan selain rakaman video itu telah dilaporkan secara meluas melalui pelbagai medium media sosial iaitu KiniTV, Facebook Page Perikatan Nasional, portal Malaysiakini dan Utusan Malaysia pada 16 dan 17 Februari lepas.Ahli Parlimen Bagan Datuk itu mendakwa kenyataan fitnah tersebut antaranya membawa maksud bahawa beliau telah menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes berkenaan, mencampuri sistem kehakiman, mengarahkan pembubaran Dewan Undangan Negeri Johor dan bukan seorang pemimpin yang patut dihormati, diteladani serta disegani.Zahid menegaskan kenyataan-kenyataan fitnah itu adalah palsu bertujuan untuk menjatuhkan reputasi dan nama baiknya selain mendakwa kenyataan fitnah berkenaan dikeluarkan oleh defendan selepas pengumuman Suruhanjaya Pilihan Raya (SPR) berkenaan PRN Johor.“Oleh yang demikian, kenyataan-kenyataan fitnah itu adalah jelas dikeluarkan dengan niat jahat sebagai alat untuk mempengaruhi dan memberikan reputasi buruk serta negatif kepada plaintif selaku pemimpin tertinggi parti Barisan Nasional yang secara tidak langsung memberikan imej buruk kepada parti berkenaan yang bertanding di dalam PRN Johor,” dakwa plaintif.Oleh itu, plaintif menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf yang tidak bersyarat secara bertulis di surat khabar yang akan ditentukan oleh plaintif selain menuntut kos dan lain-lain perintah yang difikirkan sesuai oleh mahkamah.Sementara itu, Zahid turut memfailkan notis permohonan ex-parte (sebelah pihak) supaya defendan atau wakilnya menarik balik kenyataan-kenyataan fitnah tersebut atau kenyataan fitnah serupa terhadapnya.Plaintif juga memohon perintah injunksi interim untuk menghalang defendan, pegawai dan pembantunya serta ejen dan wakilnya daripada mengeluarkan, menerbitkan, mengedarkan atau menyebarkan kenyataan fitnah berkenaan atau kenyataan fitnah serupa di mana-mana platfom media sosial termasuk Facebook, Instagram, Twitter dan WhatsApp.Turut dipohon perintah injunksi interim bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media antaranya di Facebook profil “Perikatan Nasional”, YouTube Astro Awani dan KiniTV.Selain itu, plaintif juga memohon perintah injunksi interim mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadamkan dan menghentikan penerbitan kenyataan fitnah berkenaan.Pendengaran permohonan ex-parte itu akan didengar hari ini di hadapan hakim Rozana Ali Yusoff melalui sidang video.


Australia beli kapal selam nuklear AS, sertai pakatan baharu

Australia mengumumkan akan membeli sebanyak lima kapal selam berkuasa nuklear buatan Amerika Syarikat (AS), kemudian membina model baharu dengan teknologi AS dan British di bawah rancangan untuk meningkatkan kekuatan Barat di seluruh Asia Pasifik dalam menghadapi ancaman China.
Pengumuman itu dibuat pada satu majlis di pangkalan tentera laut San Diego, California di mana Presiden Joe Biden menjadi tuan rumah kepada Perdana Menteri Australia Anthony Albanese dan Perdana Menteri Britain Rishi Sunak.
Dengan kapal selam nuklear kelas Virginia AS berlabuh di belakang podium ketiga-tiga mereka, Biden berkata AS "menjaga kestabilan di Indo-Pasifik selama beberapa dekad" dan bahawa pakatan kapal selam itu akan meningkatkan "prospek keamanan untuk beberapa dekad akan datang."
Seperti yang ditegaskan Biden, Australia, yang menyertai pakatan baru ditubuhkan dikenali sebagai Aukus bersama Washington dan London 18 bulan lalu, tidak akan mendapat senjata nuklear.
Bagaimanapun, memperoleh kapal selam yang dikuasakan oleh reaktor nuklear meletakkan Australia dalam kelab elit dan di barisan hadapan dalam usaha diketuai AS untuk menolak pengembangan ketenteraan China.
Albanese berkata perjanjian itu mewakili pelaburan tunggal terbesar dalam keupayaan pertahanan Australia.
Beliau meramalkan bahawa impak ekonomi yang lebih meluas di dalam negara akan sama dengan pengenalan industri automobil di negara ini selepas Perang Dunia II.
Albanese menggariskan bahawa Australia kini hanya negara kedua, selepas Britain, yang diberi akses kepada rahsia nuklear tentera laut AS.
"Kami terikat, terutama sekali, oleh dunia... di mana keamanan dan kestabilan dan keselamatan memastikan kemakmuran yang lebih besar," katanya.
Tiga kapal selam kelas Virginia berkuasa nuklear yang bersenjata konvensional akan dijual "sepanjang tahun 2030-an," dengan "kemungkinan naik kepada lima jika ia diperlukan," kata penasihat keselamatan negara Biden, Jake Sullivan.
Britain dan Australia kemudiannya akan memulakan pembinaan model baharu, juga berkuasa nuklear dan membawa senjata konvensional, yang digelar SSN-Aukus.
Ini akan menjadi reka bentuk British, dengan teknologi AS, dan "pelaburan yang besar dalam ketiga-tiga pangkalan industri," kata Sullivan.


Lebih 80% kekosongan guru sudah diisi, kata menteri

Lebih 80% kekosongan guru-guru di sekolah seluruh negara sudah diisi menerusi pengambilan khas 18,702 pegawai pentadbir pendidikan Gred 41 yang diumumkan kerajaan pada Jun lalu, kata Menteri Pendidikan Radzi Jidin.Beliau berkata, menerusi pengambilan itu, hanya 2,862 kekosongan daripada 21,564 kekosongan masih berbaki dan akan diisi oleh Suruhanjaya Perkhidmatan Pendidikan (SPP) menerusi proses lantikan biasa.“Dari segi kriteria pemilihan, keutamaan diberikan kepada graduan yang mempunyai kelayakan ikhtisas pendidikan daripada universiti awam, swasta dan antarabangsa untuk dilantik secara tetap.“Selain itu,  calon perlu memenuhi syarat-syarat skim perkhidmatan, memenuhi padanan kluster mata pelajaran dan berjaya dalam temu duga bersama SPP.“Sekiranya bilangan calon yang berjaya dilantik dalam kalangan graduan yang mempunyai kelayakan ikhtisas pendidikan masih tidak mencukupi maka SPP akan melaksanakan kaedah lantikan secara contract of service dalam kalangan calon-calon yang tidam mempunyai kelayakan ikhtisas pendidikan,” katanya pada sesi Dewan Rakyat di Parlimen hari ini.Beliau menjawab soalan daripada Ahli Parlimen Jerai Sabri Azit yang ingin bertanyakan mengenai kriteria pemilihan guru-guru tersebut.Katanya, pengambilan secara one-off itu menyelesaikan masalah kekurangan guru yang berlanjutan selama bertahun-tahun.Dalam pada itu, ketika menjawab soalan tambahan mengenai guru duka lara, Radzi berkata  satu garis panduan surat pekeliling akan dikeluarkan untuk menggantikan surat pekeliling ikhtisas 1975.“Kita akan lihat balik pertukaran guru seiring kemasukan lebih 18,000 warga pendidik yang diambil secara ‘one-off’ tempoh hari, menerusi langkah menjajarkan ia dengan pertukaran yang sudah dimohon.“Bagaimanapun, kita akan memastikan pertukaran dibuat selari keperluan setiap sekolah,” tambah beliau.


Debat Sapura sandiwara politikus ‘luput tarikh’ jual diri

Sejak beberapa hari lalu, nama Najib Razak dan Anwar Ibrahim cukup laris disebut media dan rakyat Malaysia berikutan episod cabar mencabar untuk berdebat dalam isu berkaitan Sapura Energy.Setakat ini, dua akhbar harian, satu stesen televisyen swasta dan satu portal berita berebut untuk menjadi penganjur selepas Anwar dan Najib saling menyambut cabaran debat.Keghairahan syarikat media itu tidak pelik kerana mereka cekap menghidu peluang untuk menaikkan rating melalui penganjuran debat yang pastinya ditunggu-tunggu sebahagian besar rakyat.Ia ditunggu bukanlah kerana mereka berminat sangat dengan topik yang didebatkan tetapi kerana acara itu dianggap sebagai salah satu bentuk hiburan sebagaimana pertikaman lidah ahli-ahli Parlimen di Dewan Rakyat.Seperti syarikat media, Najib dan Anwar juga cekap menghidu peluang untuk mempergunakan sesi debat itu bagi melonjakkan semula rating mereka yang sudah merudum sekaligus memulihkan masalah defisit kepercayaan.Di mata penyokong totok masing-masing, lagak Najib dan Anwar mungkin dianggap benar-benar anak jantan apabila pantas menyahut cabaran debat.Walhal, senarionya seperti orang mengantuk disorongkan bantal kerana mereka sangat memerlukan publisiti sedemikian, lebih-lebih lagi jika disiarkan secara langsung melalui televisyen.Najib yang sudah dijatuhkan hukuman penjara 12 tahun oleh dua mahkamah dilihat sangat terdesak untuk menonjol dan memulihkan imej dirinya secara menyeluruh.Sudah banyak tahun, Najib bergantung kepada publisiti melalui platform dalam talian semata-mata. Berita-berita yang boleh memberi imej positif kepada Najib pula bagaikan sudah digelapkan oleh media-media arus perdana.Kata-kata Najib sudah tidak laku dan beliau hanya mempunyai nilai berita di mata media arus perdana apabila melibatkan perbicaraan kesnya di mahkamah yang biasanya bersifat negatif.Kerana itu Najib mahu debat berkenaan disiarkan secara langsung melalui televisyen.Beliau mahu penampilannya dilihat oleh segenap lapisan masyarakat, bukannya terhad kepada pengguna internet sahaja.Faktor-faktor inilah yang mendorong Najib menyahut cabaran debat, sedangkan sewaktu bergelar perdana menteri, beliau mengelak untuk terlibat dalam debat berkaitan 1MDB dengan alasan debat bukanlah budaya politik kita.Begitu juga Anwar yang mempergunakan debat itu untuk membentuk persepsi yang beliau masih relevan dan penting dalam percaturan politik negara.Sudah tentu beliau akan menggunakan kemahiran debat dan pidatonya untuk mengetengahkan gagasan idea bersulamkan perkataan bombastik untuk memukau khalayak.Publisiti melalui debat itu amat diperlukan Anwar sewaktu pengaruhnya semakin merosot sehinggakan PKR dan PH mengalami kekalahan memalukan dalam tiga pilihan raya negeri (PRN).Turut menjadi kerisauan Anwar ialah kenyataan terbaru Setiausaha Agung DAP Anthony Loke yang membayangkan perubahan bakal berlaku dalam pendekatan PH bagi berdepan pilihan raya umum (PRU) akan datang termasuk kemungkinan berhenti daripada mencalonkan Anwar sebagai perdana menteri.Lantaran itu, Anwar perlu memanfaatkan apa sahaja peluang untuk menaikkan semula namanya walaupun topik debat dengan Najib itu bukanlah berkaitan isu rakyat marhaen yang sentiasa disinonimkan dengannya selama ini.Sebagai rakyat, anggaplah debat yang bakal berlangsung kelak sebagai hiburan semata-mata dan janganlah taksub memuji hujah yang dikemukakan mereka berdua.Ini kerana di atas pentas debat itu ialah dua ahli politik yang sudah luput tarikh dan sangat terdesak untuk mempertahankan kepentingan peribadi sewaktu tembelang mereka semakin terburai.Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Trump didakwa berhubung kes bayar sejumlah wang untuk tutup mulut

Bekas Presiden Amerika Syarikat (AS) Donald Trump pada Khamis didakwa berhubung penglibatannya dalam kes membuat sejumlah bayaran kepada seorang pelakon filem 'lucah' , lapor Agensi Berita Xinhua.
Perkara itu turut disahkan oleh peguam Trump, Joe Tacopina dan Susan Necheles menerusi satu kenyataan.
"Presiden Trump didakwa. Dia tidak melakukan apa-apa jenayah. Kami akan berusaha bersungguh-sungguh menentang pendakwaan politik ini di mahkamah," menurut kenyataan itu.
Trump, 76, dikatakan bekas presiden AS pertama dalam sejarah Amerika yang didakwa atas tuduhan jenayah yang masih belum didedahkan.
Tuduhan ke atasnya belum diumumkan pada masa ini, menurut CNN, memetik sumber.
Pejabat Peguam Daerah Manhattan Alvin Bragg dilaporkan akan menghubungi peguam Trump berhubung kes itu.
Bragg dan pembantunya telah menyiasat dakwaan yang mengatakan Trump ada membayar  sebanyak AS$130,000 (kira-kira RM574,425) kepada Stormy Daniels menjelang pilihan raya presiden 2016.
Bayaran itu bertujuan untuk menghalang Daniels daripada mendedahkan kepada umum tentang dakwaan hubungan seksualnya dengan Trump pada 2006.
Trump dari parti Republikan yang menjadi presiden AS. berkhidmat dari 2017 hingga 2021, menafikan dakwaan itu serta menolak sebarang salah laku dan menyifatkan dakwaan itu sebagai bermotifkan politik.
Kes itu mendapat tumpuan memandangkan belum ada bekas presiden AS yang pernah didakwa atas pertuduhan jenayah apatah lagi tatkala Trump dikatakan mahu bertanding semula dalam pemilihan presiden akan datang.


Kumpulan 'gangster' sukarkan usaha hapus tapak sampah haram di Selangor, kata exco

Halangan secara fizikal dan provokasi daripada pihak tertentu termasuk kumpulan gangster yang bertindak sebagai operator tapak pelupusan sampah haram, antara masalah dihadapi kerajaan Selangor dalam usaha membasmi pembuangan sampah haram di negeri itu.
Pengerusi Jawatankuasa Tetap Kerajaan Tempatan, Pengangkutan Awam dan Pembangunan Kampung Baru negeri Ng Sze Han berkata selain itu kewujudan "tonto" di sekitar tapak sampah haram yang menyalurkan maklumat keberadaan kenderaan pihak berkuasa, menyukarkan tindakan dikenakan.
Ng berkata pihak berkuasa tempatan (PBT) menghadapi kekangan untuk mengambil tindakan ke atas individu terbabit kerana peruntukan Undang-Undang Kecil (UUK) sedia ada terhad serta tertakluk hanya kepada pembuang sampah (lori sampah) dan tidak termasuk kepada operator yang menguruskan tapak sampah haram.
“Kuasa perundangan untuk dikenakan ke atas operator adalah tidak jelas dan amaun denda pada peruntukan UUK adalah tidak relevan. Selain itu, tiada peruntukan undang-undang yang boleh dikenakan kepada pengusaha sampah haram yang menggunakan tanah orang lain,” katanya.
Beliau berkata demikian bagi  menjawab soalan Edry Faizal Eddy Yusof (PH-Dusun Tua) yang ingin tahu halangan yang dihadapi kerajaan negeri dalam membasmi tapak sampah haram, pada persidangan Dewan Undangan Negeri (DUN) Selangor hari ini.
Ng berkata tapak sampah haram tersebut juga dijalankan di tanah milk persendirian yang tidak diuruskan dan dijaga dengan baik malah maklumat pemilik tanah seperti alamat surat-menyurat dan nombor telefon untuk dihubungi juga sukar untuk diperoleh.
“Di samping itu, terdapat rumah ibadat yang telah didirikan dalam kawasan tapak pelupusan sampah haram dan menjadi isu keagamaan apabila tindakan penguatkuasaan dijalankan,” katanya.
"Selain itu, katanya tindakan penguatkuasaan secara bersepadu antara agensi kerajaan termasuk untuk mengenal pasti pemilik yang sah mengambil masa yang panjang di samping kekangan jumlah anggota bagi tujuan pemantauan, tindakan dan kuasa-kuasa PBT ke atas pemilik tanah atau kenderaan yang membawa sampah,” katanya.


Umno kumpul maklum balas pimpinan, akar umbi sebelum putuskan kerjasama politik

Umno sedang mengumpulkan maklum balas daripada pelbagai pihak termasuk pimpinan dan akar umbi bagi mendapatkan maklumat serta pandangan, sebelum memutuskan kerjasama dengan mana-mana parti atau bertanding bersendirian pada Pilihan Raya Negeri (PRN) Melaka.Setiausaha Agung Umno Ahmad Maslan berkata dalam dua mesyuarat iaitu Majlis Tertinggi (MT) Umno dan Biro Politik Umno semalam, perkara itu masih dibincangkan selain maklum balas Umno Melaka dan pusat dengan kertas kerja dan kajian tepat untuk memastikan kemenangan parti itu dalam PRN nanti.“Kita tidak tahu bila PRN dan tidak boleh mendahului Suruhanjaya Pilihan Raya (SPR) dan pada pandangan kita belum tahu bila ia (kerjasama) diputuskan, dan apabila SPR umum tarikh pilihan raya tentunya kita buat keputusan penting dengan siapa kita mahu bersama dan apa jua bentuk persefahaman politik.“Masih tiada kepentingan untuk membuat keputusan segera. Kita mahu menang semua kerusi yang Umno bertanding, tetapi di mana kita bertanding itu akan diputuskan pucuk pimpinan parti,” katanya.Beliau berkata demikian kepada pemberita selepas mengadakan lawatan ke Bilik Gerakan Barisan Nasional (BN) N23 Telok Mas, yang turut dihadiri Ketua Umno Bahagian Kota Melaka Abdul Razak Abdul Rahman hari ini.Suruhanjaya Pilihan Raya (SPR) telah menerima pemakluman rasmi berhubung pembubaran DUN Melaka penggal ke-14 pada 4 Oktober dan berdasarkan Perkara 19 (4) Perlembagaan Negeri Melaka, pilihan raya umum hendaklah diadakan dalam tempoh 60 hari dari tarikh pembubaran itu.SPR akan membincangkan tarikh-tarikh penting PRU DUN Melaka seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya itu Isnin ini.


Majikan perlu hormati kebebasan beragama, kata Suhakam

Setiap majikan perlu menghormati kebebasan agama atau kepercayaan, kata Suruhanjaya Hak Asasi Manusia Malaysia (Suhakam) selepas berlakunya kes dua orang pengawal keselamatan yang dipukul majikan kerana berpuasa.Suhakam berkata, setiap sektor atau industri harus memastikan agar langkah-langkah sewajarnya diambil bagi menghalang dan menghapuskan segala bentuk sikap tidak bertoleransi terhadap agama, ketidaksamaan dan diskriminasi.“Tindakan sebegini sudah tentu tidak memberikan motivasi kepada pekerja untuk bekerja lebih kuat atau mempromosikan persekitaran pekerjaan yang sihat sebaliknya ia meningkatkan lagi persepsi negatif terhadap majikan dan syarikat di Malaysia yang tidak melindungi dan menghormati hak pekerja,” kata Suhakam dalam satu kenyataan malam tadi.Sebelum ini media melaporkan dua pengawal peribadi dipercayai dipukul dan menerima ugutan bunuh daripada majikan mereka di Klang, Selangor.Siasatan awal mendapati kedua-dua mangsa bekerja dengan sebuah syarikat keselamatan dan dilantik sebagai pengawal peribadi suspek yang berusia 43 tahun.Semalam Ahli Dewan Negara Muhammad Zahid Md Arip mempersoalkan Suhakam kerana dilihat berdiam diri berhubung kes dua orang pengawal keselamatan yang dipukul majikan kerana berpuasa.Dalam kenyataannya, Zahid menyifatkan suspek dalam kes tersebut sebagai “bangsat” kerana melakukan provokasi dan menghina agama Islam sekali gus menyatakan kekesalan terhadap badan hak asasi tersebut kerana tidak bersuara berhubung isu tersebut.“Sehingga kini walau sudah gempita isu ini di seluruh negara, saya pelik mengapa Suhakam membisu seribu bahasa,” katanya.Dalam kenyataan malam tadi Suhakam menggesa pihak berkuasa agar menjalankan siasatan yang terperinci supaya pesalah didakwa atas tuduhan menyerang, memukul dan kesalahan undang-undang yang lain.“Suhakam dengan tegas menggesa setiap sektor atau industri untuk memastikan agar langkah-langkah sewajarnya diambil bagi menghalang dan menghapuskan segala bentuk sikap tidak bertoleransi terhadap agama, ketidaksamaan dan diskriminasi.“Suhakam ingin menekankan akan keperluan untuk kita menyemai budaya hormat menghormati, bertolak ansur, kesaksamaan dan tidak mendiskriminasi dalam masyarakat dan setiap lapisan masyarakat mempunyai peranan untuk mewujudkan persekitaran yang saling menghormati dan meraikan kepelbagaian agama.”


Kanak-kanak 3 tahun disahkan kes positif Covid-19 pertama gelembung pelancongan Langkawi

Jabatan Kesihatan Kedah (JKK) hari ini mengesahkan terdapat satu kes positif Covid-19 melibatkan seorang kanak-kanak berusia tiga tahun dalam kalangan pelancong di Langkawi, menjadikan ia sebagai kes pertama melibatkan pelancong selepas gelembung pelancongan dilancarkan pada 16 September lalu.Dalam sebuah kenyataan, Pengarah Kesihatan Kedah Dr Othman Warjo berkata kes tersebut telah didaftarkan dan diklasifikasi sebagai kes import B (kes rentas negeri).“Hasil siasatan Pejabat Kesihatan Daerah Langkawi, kes merupakan seorang kanak-kanak berusia tiga tahun dan berasal dari Nilai, Negeri Sembilan.“Kes bersama ibu dan ayahnya tiba di Langkawi pada 24 September 2021, dalam jam 7.30 malam dengan menaiki penerbangan dari LapanganTerbang Antarabangsa 2 (KLIA2),” katanya.Othman turut berkata ibu dan ayah kanak-kanak tersebut telah mendapat vaksinasi lengkap dan bukan kes positif Covid-19 atau kontak rapat selain tidak bergejala.Mereka juga dilaporkan telah menjalani ujian saringan RTK-Antigen menggunakan air liur sebelum berlepas ke Langkawi dan disahkan negatif.Bagaimanapun, pada 25 September, kanak-kanak tersebut mengalami demam dan dibawa mendapatkan rawatan pada keesokan hari dan disahkan positif Covid-19.Menurut Othman, siasatan mendapati selain ibu dan ayah kes, terdapat tiga orang saudara yang merupakan penduduk tempatan Langkawi menjadi kontak rapat kepada kanak-kanak tersebut.“Hasil siasatan juga mendapati, kemungkinan jangkitan ke atas kanak-kanak ini berlaku sebelum beliau melancong ke Langkawi. Siasatan lanjut dan pengesanan kontak rapat masih diteruskan.”


RM5 bilion dana KWAN digunakan untuk program imunisasi kebangsaan, kata Khairy

Penggunaan dana Kumpulan Wang Amanah Negara (KWAN) berjumlah RM5 bilion adalah untuk perolehan vaksin dan perbelajaan berkaitan Program Imunisasi Covid-19 Kebangsaan.Menteri Penyelaras Program Imunisasi Covid-19 Kebangsaan Khairy Jamaluddin menjelaskan jumlah itu merangkumi perolehan vaksin membabitkan peruntukkan sebanyak RM3 bilion dan RM2 bilion bagi pelaksanaan program imunisasi.“Dari segi penggunaan duit KWAN itu, perkara tersebut akan dijawab oleh kementerian kewangan, saya pengguna duit, bukan pemberi duit, pemberi duit kena jawablah dia ambil duit daripada mana, saya pengguna duit.“Saya akan jawab dengan teliti nanti (mengenai penggunaannya) dalam kenyataan media…tapi dengan mudah, ia berjumlah RM5 bilion, (iaitu) RM3 bilion untuk pembelian vaksin dan RM2 bilion untuk pelaksanaan program imuniasasi,” katanya dalam sidang media selepas Mesyuarat Badan Bertindak Program Imunisasi Covid-19 Kebangsaan peringkat negeri Kedah di Alor Setar, hari ini.Turut hadir Menteri Besar Kedah Muhammad Sanusi Md Nor.Khairy diminta mengulas mengenai keputusan kerajaan baru-baru ini, yang mewartakan Ordinan Darurat (Kumpulan Wang Amanah Negara) (Pindaan) 2021 yang membolehkan kerajaan menggunakan dana kumpulan wang itu untuk perolehan vaksin dan perbelanjaan berkaitan program imunisasi.Mengulas lanjut, Khairy berkata jumlah perbelanjaan berkaitan program imunisasi merangkumi penyediaan kemudahan seperti menyewa dewan, pembayaran utiliti, penyediaan makanan selain pembayaran elaun kepada petugas.“Macam hari ini, saya datang ke Kedah, menteri besar Kedah minta duit daripada saya (untuk pelaksanaan program imunisasi), nak ambil daripada mana? Kalau RM3 bilion sudah pakai beli vaksin, takkan pelaksanaan program dibuat secara percuma,” katanya.Beliau turut menambah bahawa peruntukan keseluruhan RM5 bilion itu adalah had syiling yang diputuskan kementerian kewangan bagi tujuan tersebut setakat ini.


Muhyiddin lawat Indonesia esok

Perdana Menteri Muhyiddin Yassin akan mengadakan lawatan rasmi ke Indonesia selama dua hari bermula esok, bagi memenuhi undangan Presiden Indonesia Joko Widodo (Jokowi).Perdana Menteri dan isteri, Noorainee Abdul Rahman dijadualkan tiba di Lapangan Terbang Halim Perdanakusuma, Jakarta pada pukul 5.00 petang waktu Indonesia barat.Duta Besar Malaysia di Indonesia Zainal Abidin Bakar berkata ia merupakan lawatan pertama Muhyiddin sejak dilantik sebagai Perdana Menteri Ke-8 pada 1 Mac 2020.“Terdapat beberapa perkara yang menyentuh kepentingan kedua-dua negara yang memerlukan perbincangan di peringkat tertinggi secara bersemuka dan secara hati ke hati,” katanya dalam sidang media di Kedutaan Besar Malaysia, di sini, hari ini.Pada Jumaat, perdana menteri akan diberikan sambutan negara di Istana Merdeka di sini, dan kemudiannya kedua-dua pemimpin akan mengadakan perbincangan empat mata sebelum membuat penyataan akhbar bersama.“Antara isu yang dijangka dibincangkan adalah berhubung dengan isu diskriminasi minyak sawit, masalah jerebu, potensi usahasama pelaburan dan perdagangan, pelaksanaan Laluan Hijau Timbal Balik (RGL), dan usaha kerjasama dalam menangani Covid-19,” katanya.Zainal Abidin berkata program lawatan perdana menteri itu akan diadakan dalam suasana protokol kesihatan yang ketat termasuk menjalani saringan sebelum berlepas, selepas ketibaan, serta pelaksanaan kuarantin bagi delegasi sebaik pulang ke Malaysia pada petang Jumaat.“Menyedari kepentingan hubungan dua hala Malaysia-Indonesia dan cabaran pandemik Covid-19, perdana menteri sendiri telah meminta agar lawatan ini diadakan secara singkat dan dalam delegasi yang kecil.“Pihak Indonesia juga menghormati permintaan ini, pada mulanya sambutan negara dirancang diadakan di Istana Bogor tetapi kemudiannya ditukar ke Istana Merdeka di Jakarta kerana pihak Indonesia memahami situasi dan kepentingan logistik semasa pandemik,” katanya.Indonesia adalah rakan dagang ke-9 terbesar Malaysia di peringkat global dan yang ke-3 terbesar dalam kalangan negara-negara Asean.“Pada tahun 2020, jumlah perdagangan dua hala yang direkodkan adalah sebanyak RM66.17 billion (AS$15.7billion), manakala jumlah pelaburan Malaysia di Indonesia adalah yang kedua terbesar di Indonesia iaitu sebanyak AS$1,045.3 juta,” katanya.Sebelum ini, beberapa pemimpin dunia turut mengadakan lawatan ke Indonesia dan bertemu Jokowi semasa pandemik Covid, antaranya Perdana Menteri Jepun, Yoshihide Suga pada Oktober 2020, Setiausaha Negara Amerika Syarikat, Mike Pompeo pada (Oktober 2020) dan Menteri Luar China Wang Yi (13 Jan 2021).Sementara itu, Menteri Luar Malaysia, Hishammuddin Tun Hussein juga dijadualkan tiba esok pagi, dan akan mengadakan pertemuan dengan Menteri Luar Indonesia, Retno Marsudi.


Pemimpin G7 bakal kenakan sekatan ‘lebih ketat’ terhadap Rusia

Pemimpin negara anggota G7 pada Khamis sepakat mengenakan sekatan tambahan lebih “ketat” ke atas Rusia berikutan pencerobohan ke atas Ukraine, lapor Jiji Press.“Kami (G7) akan mengenakan sekatan ekonomi dan kewangan lebih ketat. Kami menyeru semua pihak dan masyarakat antarabangsa mengutuk sekeras-kerasnya serangan itu,” menurut kenyataan bersama pemimpin G7 selepas mengadakan mesyuarat secara dalam talian.Pemimpin G7 berkata serangan Rusia ke atas Ukraine “tanpa provokasi dan tidak berasas” dan disifatkan satu “ancaman serius kepada undang-undang antarabangsa, boleh memberi kesan sehingga ke Eropah.”Sambil menggesa Rusia menghentikan segera serangan itu, pemimpin G7 menegaskan “sokongan mereka terhadap rakyat Ukraine.”Terdahulu pada Khamis, Canselor Jerman Olaf Scholz berkata G7, forum ekonomi paling berkuasa di dunia, akan bersatu mengambil tindakan tegas.Anggota G7 akan memutuskan sekatan tambahan dengan kerjasama Pertubuhan Perjanjian Atlantik Utara (Nato) dan Kesatuan Eropah (EU), katanya.Selain itu, Jepun, Amerika Syarikat (AS) dan negara-negara Eropah mengumumkan sekatan terhadap Rusia selepas Moscow pada Isnin mengiktiraf kemerdekaan dua wilayah timur Ukraine yang dikawal puak pemisah pro-Rusia.G7 dianggotai Kanada, Perancis, Jerman, Itali, Jepun, United Kingdom dan AS.


Anwar PM atau selebriti?

Media sosial terus membahaskan tindakan dan perbuatan Anwar Ibrahim dalam menjalankan rutin hariannya sebagai perdana menteri sejak menjawat jawatan itu pada November tahun lalu.
Beliau sering kali dilihat menyanyi di atas pentas, berjoget dengan tetamu yang hadir, menyapa orang di kedai makan dan melawat universiti-universiti tempatan untuk berdialog dengan mahasiswa.
Ramai pengguna maya menyifatkan Anwar sedang menggambarkan dirinya sebagai perdana menteri yang mesra rakyat, ramah dan “sempoi”.
Satu pihak yang lain pula melihat gerak geri Anwar sebagai tidak sopan dan jauh daripada standard perdana menteri sebelum ini.
Tambahan lagi ketika rakyat bergelut dengan harga barang keperluan yang meningkat disebabkan inflasi dan kejatuhan nilai ringgit.
"Bila dah pakai baju Melayu sepatutnya beradab sopan santun dan tunjukkan peribadi orang Melayu.
"Bukan angkat jari tunjuk langit," tulis pengguna Facebook Muhammad Ikhwan Alias.
Ada juga yang menyelar Anwar supaya bijak membezakan kedudukannya sebagai pemimpin negara dan bukan lagi sekadar presiden parti politik.
Sehingga kini, kedua-dua belah pihak saling berhujah mengenai perilaku Anwar terutamanya apabila beliau menghadiri majlis rasmi kerajaan.
Bekas pengarang kanan Utusan Malaysia Zin Mahmud memberitahu apa yang dimaksudkan dengan mesra rakyat dan “sempoi” adalah pemimpin yang turun ke lapangan untuk selesaikan masalah rakyat.
"Bukannya menyanyi, menari atau berseloroh.
"Tetapi kalau perdana menteri suka bergelagat seperti 'selebriti', itu terpulang kepada dia," katanya kepada MalaysiaNow.
Terbaru, sesi dialog Anwar di Universiti Sains Islam Malaysia (Usim) di Negeri Sembilan mencetuskan kontroversi apabila beliau bertindak mengeluarkan kenyataan yang dianggap sensitif.
Ketika itu, Anwar pada mulanya memuji kepetahan pelajar tersebut bercakap dan mengemukakan soalan dengan kemas.
“Kalau saya muda saya dah minta nombor telefon dah," katanya.
Meskipun Menteri Pendidikan Fadhlina Sidek mempertahankan kenyataan itu mengatakan jawapan Anwar disalah tafsir.
Namun, pemimpin pembangkang terus berhujah menyifatkan kenyataan Anwar sebagai tidak wajar dan bernada seksis.
Antaranya Timbalan Pengerusi Biro Undang-undang dan Perlembagaan Bersatu, Sasha Lyna Abdul Latif berkata Anwar patut membuat permohonan maaf secara terbuka.
Mengulas lanjut, Zin menegaskan seseorang perdana menteri mencerminkan pemimpin negara pada zamannya.
Katanya, reputasi seseorang perdana menteri berubah mengikut zaman.
"Perdana menteri dahulu pun ada masalah mereka masing-masing.
"Ada kebaikan dan keburukan, dan saya pun tidak mahu membanding-bandingkan kerana ia tidak adil bagi mereka," katanya.


Kemboja larang ahli politik daripada bertanding jika tidak mengundi

Dewan Perundangan Kemboja pada Jumaat meminda undang-undang pilihan raya negara itu bagi menghalang ahli politik atau pegawai politik yang tidak mengundi daripada bertanding dalam pilihan raya akan datang, lapor Xinhua.
Rang undang-undang yang dipinda itu juga menetapkan denda daripada lima juta riel (AS$1,200) hingga 20 juta riel (AS$4,800) ke atas sesiapa yang menghalang warganegara yang layak daripada mengundi, dan denda sehingga 30 juta riel (AS$7,200) jika kesalahan itu dilakukan oleh parti politik.
Kira-kira 111 ahli parlimen yang hadir sebulat suara meluluskan perubahan undang-undang, yang digerakkan oleh Perdana Menteri Kemboja Samdech Techo Hun Sen minggu lepas.
Timbalan Perdana Menteri Kemboja dan Menteri Dalam Negeri Sar Kheng berkata pindaan itu bertujuan untuk meningkatkan tanggungjawab pemimpin politik dan memastikan tiada gangguan semasa pilihan raya.
“Pergi mengundi atau tidak mengundi adalah hak rakyat Kemboja dan ia tidak wajib,” katanya pada sidang dewan.
"Tetapi bagi orang yang ingin bertanding untuk pilihan raya akan datang, mereka mesti mengundi," katanya sambil menambah jika tidak, "hak mereka untuk bertanding sebagai calon dalam pilihan raya akan dibatalkan".
Perubahan undang-undang itu berlaku ketika Kemboja dijadual mengadakan pilihan raya umum bagi 125 kerusi Parlimen pada 23 Julai.
Menurut Jawatankuasa Pilihan Raya Kebangsaan, 18 parti politik akan bertanding dalam pilihan raya akan datang, dengan lebih 9.7 juta pengundi dijangka mengundi.


Pyongyang kenakan sekatan pergerakan susulan kes ‘masalah pernafasan’

Pihak berkuasa Pyongyang menguatkuasakan sekatan pergerakan selama lima hari berikutan peningkatan kes masalah pernafasan tidak menentu, lapor NK News yang berpangkalan di Seoul hari ini, memetik notis kerajaan.
Notis itu tidak menyebut tentang Covid-19, tetapi mengatakan bahawa penduduk di bandar itu diarahkan duduk di rumah hingga Ahad ini dan perlu merekodkan bacaan suhu beberapa kali setiap hari, menurut NK News yang memantau keadaan di Korea Utara.
Pada Selasa, laman web itu melaporkan bahawa penduduk Pyongyang dilihat menyimpan stok barangan kerana menjangkakan langkah yang lebih ketat. Tidak dapat dipastikan sama ada kawasan lain di negara ini mengenakan sekatan terbaru itu.
Korea Utara mengesahkan kes Covid-19 pertamanya tahun lalu, tetapi menjelang Ogos republik itu mengisytiharkan bebas daripada virus tersebut.
Republik itu tidak pernah mengesahkan berapa ramai orang yang dijangkiti Covid-19, kerana ia tidak mempunyai cara untuk menjalankan ujian meluas.
Sebaliknya, Korea Utara melaporkan bilangan harian pesakit yang mengalami demam, jumlah yang meningkat kepada kira-kira 4.77 juta, daripada populasi kira-kira 25 juta. Tetapi republik itu tidak melaporkan kes sedemikian sejak 29 Julai.
Media Korea Utara terus melaporkan tentang langkah anti pandemik untuk memerangi penyakit pernafasan, termasuk selesema, tetapi masih belum melaporkan perintah berkurung.
Pada Selasa, agensi berita negara KCNA berkata bandar Kaesong, berhampiran sempadan dengan Korea Selatan, mempergiatkan kempen komunikasi awam "supaya semua pekerja mematuhi peraturan anti pandemik secara sukarela ketika bekerja dan kehidupan mereka."


Lebih 26% kanak-kanak lengkap vaksinasi, 43.8% terima dos pertama

Sejumlah 929,427 atau 26.2% kanak-kanak berumur lima hingga 11 tahun di Malaysia lengkap menerima vaksin di bawah Program Imunisasi Covid-19 Kebangsaan untuk Kanak-Kanak (PICKids) setakat semalam.Menurut laman web CovidNow, sebanyak 1,553,175 atau 43.8% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,897,493 atau 93.1% telah lengkap vaksinasi manakala 2,994,981 atau 96.2% menerima sekurang-kurangnya satu dos vaksin.Sementara itu, bagi golongan dewasa, sejumlah 16,043,079 atau 68.2% telah menerima dos penggalak manakala 22,968,088 atau 97.6% telah lengkap dua dos dan 23,244,086 atau 98.8% menerima sekurang-kurangnya satu dos vaksin Covid-19.Semalam, sebanyak 26,584 dos telah diberikan melibatkan 7,266 dos pertama, 17,896 dos kedua dan 1,422 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,416,939.Sementara itu, menurut portal GitHub KKM, sebanyak empat kes kematian akibat Covid-19 direkodkan semalam dengan dua kes dilaporkan di Selangor dan satu kes masing-masing di Kedah dan Perak.


KPDN cadang tubuh jawatankuasa khas rancang aktiviti ekonomi sempadan

Satu jawatankuasa khas dianggotai empat kementerian dicadang ditubuhkan bagi mengemukakan pelan komprehensif dalam merancang dan mengembangkan aktiviti komersial di sempadan negara sekali gus mengelak ketirisan barangan bersubsidi.
Menteri Perdagangan Dalam Negeri dan Kos Sara Hidup (KPDN) Salahuddin Ayub berkata selain kementeriannya, jawatankuasa itu akan turut melibatkan Kementerian Kewangan, Kementerian Ekonomi serta Kementerian Pelaburan, Perdagangan dan Industri (Miti).
Salahuddin berkata buat masa ini, beliau melihat potensi besar di sempadan Sabah dan Sarawak khususnya dengan Brunei dan Indonesia yang dijangka turut memberi pulangan kepada rakyat dan negara.
“Kita kena bersedia khususnya apabila Nusantara dibangunkan, dan Indonesia berlari pantas menyuburkan ekonomi mereka dan kita di Sabah dan Sarawak tidak boleh ketinggalan.
“KPDN mengambil tanggungjawab penuh usaha bagaimana kawasan sempadan ini kita komersialkan dan situasi menang-menang ini harus kita dapat supaya barangan tempatan boleh dibeli (rakyat asing) tanpa subsidi dan aktiviti penyeludupan dapat kita minimumkan pada masa ini,” katanya.
Beliau berkata demikian ketika sesi penerangan berhubung Pembinaan Stesen Minyak Tanpa Subsidi di Bandar-bandar Sempadan Negara pada persidangan Dewan Negara hari ini.
Salahuddin berkata potensi besar pengembangan ekonomi sempadan itu antara lain dapat dilihat apabila baru-baru ini sebanyak 150 metrik tan gas petroleum cecair (LPG) tidak bersubsidi dihantar negara dalam Misi Rahmah Ekonomi Sempadan Malaysia-Brunei.
“Ini membuktikan bahawa bukan hanya LPG, saya nampak dengan Indonesia dan Brunei lebih banyak aktiviti komersial sempadan dapat kita tingkatkan,” katanya.
Beliau berkata ketika ini menerusi projek rintis stesen minyak tanpa subsidi di Padang Besar dan Wang Kelian, Perlis, kerajaan berjaya menjimatkan hampir RM6 juta peruntukan subsidi minyak kerajaan.
Sehubungan itu beliau berharap cadangan jawatankuasa khas yang akan dibawa beliau kepada kabinet itu akan dapat merancang lebih banyak program ekonomi dengan pendekatan seluruh negara demi menyelamatkan wang kerajaan.


Pasangan asal Malaysia, anak 3 tahun ditemui mati di London

Pasangan kelahiran Malaysia dan anak mereka ditemui mati di sebuah pangsapuri di barat London, dan kini dalam siasatan Scotland Yard sebagai kes bunuh, lapor BBC.Polis sudah beberapa kali ke Golden Mile House di Clayponds Lane, Brentford pada 5 Oktober selepas menerima panggilan daripada ahli keluarga yang bimbang, namun tiada sebarang jawapan.Selepas memecah masuk pada tengah malam 6 Oktober, polis menemui mayat Poorna Kaameshwari Sivaraj, 36, dan Kailash Kuha Raj, 3. Kedua-dua mayat dipercayai sudah lama meninggal dunia.Suami Poorna, Kuha Raj Sithamparanathan, 42, ditemui dengan kesan ditikam dan diklasifikasikan sebagai mati di tempat kejadian.Menurut BBC, Kuha Raj dipercayai mencederakan dirinya sendiri selepas pihak polis memasuki flat yang didiami pasangan itu.Jiran-jiran menyifatkan keluarga tersebut sebagai “sangat ramah” dan mereka amat terkejut dengan berita kematian pasangan itu.“Saya rasa sedih (selepas mengetahuinya) kerana mereka sangat peramah, orang yang baik,” kata Sheri Dina.Diba, yang sudah tujuh tahun menetap dalam bangunan yang sama turut berkata, dia sudah beberapa bulan tidak melihat keluarga itu.Menurut laporan, Poorna dan Kailash kali terakhir dilihat pada 21 September lalu.Ketua penyiasat, Simon Harding menggesa sesiapa yang pernah bertemu dengan keluarga itu dalam tempoh sebulan yang lalu untuk tampil  membantu.


PN penyelamat negara ketika berdepan krisis, bukan pengkhianat, kata Muhyiddin

Kerajaan Perikatan Nasional (PN) adalah penyelamat negara ketika berdepan dengan krisis pandemik Covid-19, dan bukannya pengkhianat seperti yang dicanang oleh musuh politik, kata Pengerusinya, Muhyiddin Yassin.
Beliau berkata ekonomi negara kini tidak runtuh kerana kepimpinannya selaku perdana menteri ketika itu telah mengambil beberapa tindakan berani dan berkesan untuk memastikan kesejahteraan rakyat terbela termasuk membuka semula sektor ekonomi demi mengelakkan negara berdepan krisis lebih buruk.
“Kita bukan pengkhianat kepada bangsa agama dan negara, kita penyelamat negara tercinta kita,” katanya ketika berucap pada majlis pengumuman calon PN bagi menghadapi Pilihan Raya umum ke-15 (PRU15) malam tadi.
Oleh itu, katanya, adalah penting untuk rakyat terus memberi mandat kepada PN pada PRU15, 19 November ini agar PN boleh kembali mentadbir negara untuk tempoh lima tahun.
“Lebih penting kerajaan yang dibentuk menerusi sokongan rakyat adalah kerajaan yang prihatin dan dapat pikul satu tugas beban yang besar. Persoalannya siapa parti yang dapat pikul amanah itu, jawapannya tidak lain tidak bukan iaitu PN.
“Bukan nak masuk bakul angkat sendiri, malah ini bukan juga hanya perkataan tetapi tindakan secara berkesan kita telah buktikan untuk bela rakyat,” katanya.


Sorry.


Zahid: Ismail masih calon PM BN, namun...

Presiden Umno Ahmad Zahid Hamidi hari ini sekali lagi menegaskan bahawa Ismail Sabri Yaakob kekal sebagai calon perdana menteri Barisan Nasional (BN) namun berkata Agong mempunyai hak mutlak untuk memilih ketua kerajaan selari dengan Perlembagaan Persekutuan.
Zahid juga menegaskan Ismail masih menjadi "poster boy” BN bagi Pilihan Raya Umum ke-15 (PRU15) walaupun terdapat dakwaan cubaan supaya beliau yang diangkat, mengatakan semua pihak perlu menghormati keputusan melalui ”budi bicara" Agong berdasarkan Artikel 43 Perlembagaan, lapor The Malay Mail.
“Jadi isu ini tidak harus dibincangkan kerana proses memilih perdana menteri bukan sahaja terletak di tangan mana-mana parti politik tetapi juga Agong,” katanya dipetik sebagai berkata dalam sidang media di Bagan Datuk.
Sebelum ini, Ismail berkata tiada perubahan mengenai calon perdana menteri sekiranya BN memenangi pilihan raya pada 19 November.
"Majlis Tertinggi (MT) Umno dan Perhimpunan Agung Umno (PAU) sudah putuskan selagi perkara itu tidak di ‘reversed’ dalam mesyuarat.
“Keputusan itu kalau nak ubah mesti dalam MT, mesti diubah dalam PAU," kata Ismail.
Bagaimanapun, pada 1 November lalu, MalaysiaNow melaporkan Ahli Majlis Tertinggi Umno Zahidi Zainul Abidin berkata bahawa calon BN untuk pilihan raya perlu menandatangani akuan sumpah berkanun (SD).
"Saya tak tahu SD itu mengenai apa. Kemungkinan menyokong Zahid Hamidi menjadi perdana menteri.
"Atau mungkin SD itu mahu mereka mengikut dan taat apa sahaja arahan beliau," kata Zahidi yang merupakan  salah seorang pemimpin Umno yang digugurkan sebagai calon BN.
Zahid kini berdepan 47 pertuduhan di mahkamah membabitkan puluhan juta dana badan amal Yayasan Akalbudi.


Mahkamah dengar rayuan remaja kes bunuh 23 pelajar tahfiz Mac depan

Mahkamah Rayuan menetapkan 9 Mac tahun depan untuk mendengar rayuan seorang remaja lelaki yang diperintahkan ditahan di penjara selama diperkenankan Yang di-Pertuan Agong selepas didapati bersalah membunuh 23 individu dalam kebakaran di Pusat Tahfiz Darul Quran Ittifaqiyah, lima tahun lepas.
Peguam Haijan Omar yang mewakili remaja terbabit berkata rayuan pendakwaan terhadap keputusan Mahkamah Tinggi melepas dan membebaskan seorang lagi remaja yang didakwa dengan pertuduhan sama, akan didengar pada tarikh sama (9 Mac).
"Mahkamah turut menetapkan 23 Februari depan untuk pengurusan kes," kata peguam itu ketika dihubungi, hari ini.
Remaja itu yang kini berusia 21 tahun, merayu terhadap keputusan Mahkamah Tinggi pada 17 Ogos 2020 yang memerintahkannya ditahan di penjara selama diperkenankan Yang di-Pertuan Agong selepas didapati bersalah atas pertuduhan membunuh.
Pada masa sama, pihak pendakwaan mengemukakan rayuan terhadap keputusan Mahkamah Tinggi melepas dan membebaskan seorang lagi remaja terhadap tuduhan membunuh tanpa dipanggil membela diri.
Hakim Mahkamah Tinggi Azman Abdullah mendapati remaja itu, yang berusia 16 tahun ketika kejadian, telah dengan sengaja melakukan khianat tersebut dengan niat membunuh.
Menurut pertuduhan yang dipinda, remaja itu bersama seseorang yang tidak dicam, dituduh membunuh dan menyebabkan kematian 23 penghuni pusat tahfiz beralamat di Jalan Keramat Hujung, Kampung Datuk Keramat, Wangsa Maju di sini, antara 4.15 pagi dan 6.45 pagi pada 14 Sept 2017.
Dia didakwa dengan 23 pertuduhan, masing-masing mengikut Seksyen 302 Kanun Keseksaan yang dibaca bersama Seksyen 34 kanun sama yang memperuntukkan hukuman mati mandatori jika sabit kesalahan.
Bagaimanapun, Seksyen 97(1) Akta Kanak-kanak 2001 memperuntukkan pesalah di bawah umur 18 tahun tidak boleh dikenakan hukuman mati dan boleh diganti dengan hukuman penjara selama diperkenankan oleh Yang di-Pertuan Agong seperti yang diperuntukkan Seksyen 97(2) akta sama.
Seramai 71 saksi pendakwaan memberi keterangan manakala enam saksi pembelaan termasuk remaja itu dipanggil memberi keterangan dalam perbicaraan itu yang bermula pada 30 Mei 2018. Remaja itu dalam pembelaannya menafikan dia berada di perkarangan tahfiz itu pada bila-bila masa semasa kejadian.
Dalam tragedi itu, 21 pelajar dan dua guru terkorban selepas terperangkap di tingkat tiga asrama pusat tahfiz berkenaan yang terbakar.


Kumpulan anti tembakau, hak asasi kanak-kanak saman menteri kesihatan

Badan pemikir kesihatan dan hak asasi kanak-kanak memfailkan saman terhadap Menteri Kesihatan Dr Zaliha Mustafa dan kerajaan kerana menyahsenaraikan cecair nikotin daripada Akta Racun 1952 walaupun mendapat bantahan keras daripada penyokong dasar kesihatan awam.
CodeBlue melaporkan Majlis Kawalan Tembakau Malaysia (MCTC), yang mewakili lebih 40 pertubuhan, Pertubuhan Green Lung Malaysia (MGLA), dan Voice of the Children (VoC) memfailkan semakan kehakiman di Mahkamah Tinggi Kuala Lumpur pada 30 Jun.
Mereka memohon perintah untuk membatalkan nyahsenarai cecair nikotin sebagai racun berjadual.
Mereka juga memohon penangguhan prosiding atas perintah itu, sementara menunggu pendengaran.
Mereka juga mendakwa bahawa Zaliha melanggar Akta Racun dengan mengenepikan Lembaga Racun berhubung perkara itu, dan menyahsenaraikan cecair nikotin cecair adalah bertentangan dengan objektif dasar Kementerian Kesihatan sendiri, dikenali sebagai Rang Undang-undang “generasi penamat” yang melarang produk tembakau, rokok elektronik dan vape dijual kepada mereka yang lahir bermula 1 Januari 2007.
Rang Undang-undang Kawalan Produk Tembakau dan Merokok yang dibentangkan Khairy Jamaluddin sebelum ini masih belum diluluskan di Parlimen.
Menurut MCTC, MGLA, dan VoC dalam pemfailan mahkamah mereka adalah "tidak jelas" bila rang undang-undang itu akan dibentangkan untuk bacaan kali kedua atau diluluskan, tambah CodeBlue.
Mendakwa penyahsenaraian cecair nikotin akan "menghalalkan" mana-mana tahap kandungan nikotin dalam vape dan e-rokok memandangkan kekurangan perundangan mengenai perkara itu, mereka juga berkata perintah yang diwartakan oleh Zaliha serta kuasa untuk berbuat demikian tidak mengikut Perlembagaan.
Mereka juga berkata penyahkawalseliaan cecair nikotin melanggar komitmen antarabangsa Malaysia, memetik Konvensyen Rangka Kerja Kawalan Tembakau Pertubuhan Kesihatan Sedunia dan Konvensyen Hak Asasi Kanak-kanak.
Zaliha mengumumkan pengecualian itu pada 30 Mac, sekali gus berdepan bantahan daripada Persatuan Farmasi Malaysia, Majlis Kawalan Tembakau Malaysia dan Galen Centre.
Industri vape dianggarkan bernilai RM2.49 bilion setakat Februari tahun ini, dan dijangka terus berkembang.
Pada 13 Jun lalu, Kementerian Kesihatan mengumumkan Kajian Kesihatan dan Morbiditi Kebangsaan 2022 merekodkan peningkatan dalam vape atau penggunaan rokok elektronik dalam kalangan remaja berumur 13 hingga 17 tahun, daripada 9.8% pada 2017 kepada 14.9% pada 2022.
Ia berkata peningkatan ketara itu turut direkodkan dalam kalangan remaja perempuan, daripada 2.8% pada 2017 kepada 6.2% pada 2022.


Minta suapan berkait kerja urus jenazah, 2 pembantu kesihatan ditahan

Suruhanjaya Pencegahan Rasuah Malaysia (SPRM) menahan dua pembantu kesihatan kerana disyaki meminta dan menerima suapan berjumlah kira-kira RM15,000 setiap seorang bagi urusan berkaitan kerja-kerja pengurusan jenazah.Menurut sumber SPRM, dua suspek lelaki yang masing-masing berusia 42 dan 40 tahun tersebut ditahan kira-kira pukul 4.45 petang di pejabat SPRM Selangor ketika hadir memberi keterangan.Katanya, kedua-dua suspek yang berkhidmat di sebuah hospital di Selangor dipercayai meminta dan menerima wang suapan sebanyak RM300 bagi setiap pengurusan jenazah daripada individu tertentu sebagai balasan untuk pihak berkenaan terus mendapatkan kerja-kerja pengurusan jenazah antara 2018 hingga 2021.Sementara itu, Pengarah SPRM Selangor Alias Salim mengesahkan penahanan tersebut dan berkata kes disiasat mengikut Seksyen 17(a) Akta SPRM 2009.Kedua-dua suspek akan dibawa ke Mahkamah Majistret Shah Alam esok bagi mendapatkan perintah reman.


Najib pernah hunus keris nak mandikan dengan darah Cina, kata Dr Mahathir

Dr Mahathir Mohamad hari ini mengatakan Najib Razak tidak perlu mencampurinya urusannya, mengingatkannya tentang peristiwa yang berlaku pada penghujung 1980-an.“Lagipun, kalau isu yang berlaku 1987/88, Najib boleh ingat yang dia hunus keris dan nak mandikan keris dengan darah orang Cina,” tulis Mahathir yang juga bekas perdana menteri di Facebook sebagai respons kepada tulisan Najib.Mahathir merujuk kepada dakwaan tindakan Najib yang pada ketika itu ketua Pemuda Umno ketika memberikan ucapan dalam satu perhimpunan di Kuala Lumpur pada 17 Oktober 1987, ketika isu membabitkan pendidikan Cina hangat diperdebatkan.Najib bagaimanapun pernah menafikan dakwaan menghunus keris dalam perhimpunan itu ketika ditanya oleh bekas ahli Parlimen DAP, Karpal Singh di Dewan Rakyat pada tahun 2009.Peristiwa itu dikatakan sebagai salah satu punca yang mendorong berlakunya penahanan besar-besaran pemimpin-pemimpin politik, badan bukan kerajaan dan aktivis di bawah Akta Keselamatan Dalam Negeri (ISA) pada 1987 dalam satu operasi yang dikenali sebagai Operasi Lalang.Menurut Mahathir, Najib seharusnya fokus kepada perbicaraan mahkamah berhubung pertuduhan rasuah terhadapnya.“Dia harus fokus kes curi duit rakyat berbilion-bilion dalam 1MDB.“Dia juga perlu bagi perhatian saman Tommy Thomas yang kait dia dengan pembunuhan Altantuya,” kata Mahathir merujuk kepada tindakan undang-undang diambil Najib terhadap bekas peguam negara itu berhubung tulisan di autobiaografinya “My Story: Justice in the Wilderness”.Sebelum ini Najib menulis di Facebook sebagai respons kepada temu bual Mahathir berhubung dakwaan campur tangan dalam badan kehakiman.“Ha ha ha! Mahathir kata pembatalan pendaftaran Umno bukti dia tidak campuri badan kehakiman adalah pembohongan terbesar dalam sejarah kehakiman,” tulis Najib.


Amanah rayu Agong tolak pengampunan Najib

Parti komponen Pakatan Harapan (PH), Amanah merayu Yang di-Pertuan Agong dan Lembaga Pengampunan supaya menolak permohonan pengampunan bekas perdana menteri Najib Razak yang sedang menjalani hukuman penjara 12 tahun.
Pengarah Komunikasi Amanah, Khalid Samad dalam satu kenyataan berkata hanya dengan cara itu rakyat akan yakin kerajaan dan Institusi Raja-raja Melayu menyelamatkan negara dari salah guna kuasa sejak sekian lama.
“Amanah berpandangan, pengampunan kepada Najib akan menghantar mesej yang sangat tidak baik kepada rakyat, sistem keadilan negara dan juga kepada seluruh dunia berhubung sikap dan pendirian kita terhadap rasuah dan salah guna kuasa.
“Ia akan merosakkan imej dasar Membangun Malaysia Madani yang dibawa oleh Perdana Menteri Anwar Ibrahim,” katanya.
Lembaga Pengampunan akan bersidang dan membuat keputusan sama ada memberikan pengampunan kepada Najib atau tidak hari ini.
Khalid berkata, meskipun sifat kesetiaan dan mengenang jasa terhadap pemimpin secara amnya adalah satu sifat positif, namun dalam konteks ini adalah lebih baik Umno bersama PH menunjukkan komitmen terhadap usaha memerangi rasuah yang menjadi paksi masyarakat Madani.
Tindakan Umno, katanya kelihatan sedikit terpesong daripada wawasan masyarakat Madani yang diperjuangkan bersama.
“Lagipun, Najib berdepan dengan banyak lagi kes di mahkamah yang sedang dibicarakan. Apakah selepas diampunkan, beliau akan masuk ke penjara lagi jika didapati bersalah selepas ini? Atau dianggap beliau berada di satu maqam dan kedudukan istimewa yang kebal undang-undang?”
Mengulas mengenai pendirian Amanah yang hanya “berdiam diri” dalam isu ini, Khalid menegaskan parti itu mengakui dan mengiktiraf pengampunan adalah hak mutlak Agong.
“Namun demikian, tiada salahnya untuk Amanah memberi pandangannya terhadap isu ini.
“Adalah diharap pandangan ini apabila disuarakan akan membantu Agong untuk membuat keputusan yang baik dan tepat bagi dirinya, Institusi Raja-raja Melayu dan negara ini secara keseluruhannya”.


California Selatan bakal dilanda ribut paling sejuk

California Selatan sedang bersiap sedia untuk menghadapi ribut paling sejuk pada musim sejuk minggu ini, berkemungkinan ribut paling sejuk dalam empoh beberapa tahun.
Ribut dijangka melanda pada pertengahan minggu yang turut membawa hujan dan salji, menurut Perkhidmatan Cuaca Kebangsaan (NWS) Amerika Syarikat, lapor Xinhua.
Pada Isnin suhu sederhana direkodkan sebelum paras suhu menurun mendadak di sepanjang pantai barat untuk tempoh berbaki minggu ini.
Cuaca akan bertukar berangin dan lebih sejuk pada Selasa dan Rabu dengan kekerapan hujan dan salji sehingga Sabtu, menurut NWS.
Amaran ribut musim sejuk dijangka melanda dari Washington sehingga California serta dari Nevada ke Montana.
Lebih tujuh juta rakyat Amerika kini berada dalam keadaan berwaspada terhadap beberapa amaran cuaca musim sejuk, menurut laporan Fox Weather.


476,037 individu layak mengundi pada Sabtu, kata SPR

Seramai 476,037 orang pengundi biasa daripada keseluruhan 495,195 orang pengundi berdaftar, layak mengundi pada Pilihan Raya Negeri (PRN) Melaka Sabtu ini.Setiausaha Suruhanjaya Pilihan Raya (SPR) Ikmalrudin Ishak dalam kenyataan memaklumkan bahawa daripada jumlah keseluruhan itu, seramai 11,557 orang adalah pengundi awal dan 7,601 orang mengundi secara pos.Beliau berkata pengundi yang telah mengetahui maklumat pengundian, boleh terus ke saluran mengundi dan disaran membuat semakan lebih awal sebelum hari mengundi melalui portal semakan daftar pemilih https://pengundi.spr.gov.my/. aplikasi MySPR Semak dan Hotline SPR di talian 03-8892 7018.“Semasa membuat semakan, pengundi disaran untuk mencatat dan menyimpan maklumat-maklumat pusat mengundi, saluran mengundi dan nombor bilangan pemilih,” katanya.Ikmalrudin berkata SPR melalui aplikasi MySPR Semak turut meletakkan maklumat masa keluar mengundi yang digalakkan untuk setiap pengundi, dan mereka dinasihatkan supaya keluar mengundi mengikut masa yang dicadangkan.“Sekiranya pengundi tidak dapat hadir pada masa yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari pukul 8 pagi hingga 5.30 petang.“Namun demikian, pengundi adalah dinasihatkan untuk tidak keluar mengundi pada saat-saat akhir, dan mereka perlu sentiasa mematuhi semua undang-undang, peraturan serta garis panduan pencegahan Covid-19 pada hari mengundi nanti,” katanya.Ikmalrudin berkata pengundi juga diingatkan supaya membawa kad pengenalan dan catatan maklumat pengundian serta menunjukkannya kepada kerani pengundian pertama (KP1) di saluran bagi memudahkan semakan nama pengundi dibuat serta membantu kelancaran proses pengundian.Selain itu, pengundi juga dinasihatkan supaya tidak menyerahkan kad pengenalan mereka kepada pihak lain selain daripada petugas pilihan raya.“SPR menyeru kepada semua pengundi supaya keluar menunaikan tanggungjawab mereka sebagai pengundi pada Sabtu ini,” katanya.PRN Melaka diadakan berikutan pembubaran DUN pada 4 Oktober lepas selepas empat Ahli Dewan Undangan Negeri menarik sokongan terhadap Ketua Menteri Sulaiman Md Ali, dan SPR menetapkan hari pengundian pada Sabtu ini.


21 terkorban termasuk kanak-kanak dalam tragedi tanah runtuh Genting

Mayat ibu dan anak perempuannya dipercayai berusia lingkungan tiga tahun dalam tragedi tanah runtuh di tapak perkhemahan di Gohtong Jaya, di sini, ditemukan  dalam keadaan berpelukan, petang tadi.
Pengarah Jabatan Bomba dan Penyelamat Malaysia (JBPM) Selangor Norazam Khamis berkata mayat ke-17 dan 18 itu ditemui di tapak perkhemahan bersebelahan sungai pada jam 4.40 petang.
"Pada jam 5 petang pula, pasukan penyelamat menjumpai satu lagi mayat berhampiran kawasan yang sama dan usaha-usaha untuk mengeluarkan mayat berkenaan sedang dijalankan," katanya pada sidang media di lokasi berkenaan.
Norazam berkata 21 mayat telah dijumpai setakat malam tadi manakala 12 lagi masih hilang.
"Usaha mencari dan menyelamat akan diteruskan tanpa henti sehingga semua mangsa ditemui," katanya.
Bagaimanapun, beliau berkata operasi akan dihentikan sekiranya berlaku hujan lebat.
Seramai lebih 700 anggota penyelamat terlibat dalam operasi ini yang bertugas secara bergilir-gilir.
Sementara itu, Ketua Polis Hulu Selangor Suffian Abdullah, berkata waris mangsa yang terkorban boleh hadir ke Unit Forensik Hospital Sungai Buloh untuk proses pengecaman.